text:
Na 1994, Mokambi Howard W. Hunter abengisaki bandimi banso ya Eklezia mpo na kosala tempelo … lokola elembo ya bondimi na [biso].”1 Nsima na mobu wana kaka, botongi ya Tempelo ya Bountiful na Utah esilaki. Lokola bato mingi, tomitungisaki mpo na komema libota na biso ya bolenge na bofungoli ndako yambo ya bobulisi. Tosalaki na etingia mpo na kolengela bana na biso mpo na kokota na tempelo, kosambelaka na makasi ete bakoka kozwa mayele ya molimo mpo ete tempelo ekoka kokoma esika ya motema na bomoi na bango.
Lokola tozalaki kotambola na limemia na kati ya tempelo, namimonaki kolulaka botondi ya lipombo, bosilisi ya malonga, minda kongengaka na kati ya maninisa ya likolo, mpe mingi ya mayemi na langi ya kofulisa bato. Lolenge mobimba ya etonga oyo ya bule ezalaki kitoko eluta.
Kokotaka na kati na kisuku ya selesitiale, na mbalakaka nasosolaki ete mwana na biso ya mobali ya leki, Ben ya mibu motoba, akangamaki makasi na lokolo na ngai. Amonanaki komitungisama—mbele kutu na mwa mobulu.
“Likambo nini, Mwana?” Nalobaki na mongongo moke.
“Daddy, azongisaki, “nini ezali kosalema awa? Nayoka naino lolenge oyo liboso te.”
Koyebaka ete oyo ezalaki ntango mosusu mbala ya yambo mwana na biso ya mobali ayokaka nguya ya Molimo Mosantu na lolenge ya nguya moko ya boye, nafukamaki na mabele penepene na ye. Ntango batali mosusu bazalaki kotambola nzinganzinga na biso, Ben mpe ngai tolekisaki miniti mingi, ngambo na ngambo, koyekolaka na ntina ya Molimo Mosantu elongo. Nakamwaki na pete nini tokokaki kolobela mayoki na ye. Lokola tozalaki kotambola, emonnaki polele ete eloko ezalaki ya bofuli mingi koleka mpo na Ben ezalaki te nini amonaki kasi nini ayokaki—kitoko ya biloko nzinganzinga na biso te kasi mongongo ya kimia, ya moke ya Molimbo ya Nzambe na kati ya motema na ye. Nakabolaki elongo na ye nini nayekolaka uta na mayele na ngai moko, kutu lokola bokamwi na ye ya bomwana elamusaki lisusu na ngai liyoki moko ya mozindo ya botondi mpo na likabo oyo ya Nzambe ezanga elobeli—likabo ya Molimo Mosantu.2
Molimo Mosantu Azali Nani?
Molimo Mosantu azali moto ya misato na Bozambe, mpe, na bongo, lokola Nzambe Tata mpe Yesu Klisto, Ye ayebi makanisi mpe bamposa ya mitema na biso.3 Molimo Mosantu alingi biso mpe alingi biso tozala na esengo. Lokola ayebi mikakatano tozali kokutana na yango, Ye akoki kokamba biso mpe koteya biso makambo manso tosengeli kosala mpo na kozonga mpe kowumela elongo na Tata wa biso ya lola mbala moko lisusu.4
Na bokesani na Tata wa Lola mpe Yesu Klisto, oyo bazali na banzoto ekembelama ya misuni mpe mikuwa, Molimo Mosantu azali moto ya molimo oyo asololaka na milimo na biso na nzela ya mayoki mpe makanisi.5 Lokola mozalani ya molimo, Ye azali na mokumba ya ye moko kaka ya kozala mosali na lisalisi na ye libimisi ya moto na moto ezwami. Na makomi, Molimo Mosantu elobelami lokola Molimo Esantu, Molimo ya Nkolo, Molimo Mosantu ya Elaka, to bobele Molimo.6
Etinda ya Molimo Mosantu Ezali Nini?
Mosala ya Molimo Mosantu asalaka na bomoko ebonga mpenza elongo na Tata wa Lola mpe Yesu Klisto, kokokisaka misala mingi ya motuya mpe mikumba mikesani. Ntina ya liboso ya Molimo Mosantu ezali kopesa litatoli ya Nzambe Tata mpe Mwana wa Ye, Yesu Klisto, 7 mpe koteya biso bosolo na makambo manso.8 Litatoli ya ntembe te uta na Molimo Mosantu ememi bosolo mosika mingi koleka litatoli uta na liziba nyonso mosusu. Mokambi Joseph Fielding Smith ateyaki ete “Molimo ya Nzambe kolobaka na molimo ya moto azali na nguya mpo na kopesa bosolo na lolenge mpe bososoli monene mingi koleka bosolo ekoki kopesama na bokutani ya moto ye moko na bazalani ya lola.”9
Molimo Mosantu ayebani lisusu lokola Mobondisi.10 na ntango ya mobulu to ya bozangi elikia to bobele ntango tozali na mposa ya koyeba ete Nzambe azali penepene, Molimo Mosantu akoki kotombola milimo na biso, kopesa biso elikia, mpe koteya biso “makambo ya kimia ya bokonzi,”11 kosalisaka biso koyoka “kimia ya Nzambe, oyo eleki bososoli nyonso.”12
Mibu mingi eleki lokola libota monene ya biso esanganaki mpo na bolei ya bopemi moko, tata wa ngai abandaki kosakana na mingi ya bankoko na ye. Na mbalakaka mpe na kozanga koyebisa akweyaki mpe nokinoki akufaki. Likambo oyo tozelaki te ezalaki nsomo, mingimingi mpo na bankoko, kobimisaka mituna oyo ezalaki mpasi na koyanola. Nzokande, ntango tosangisaki bana ba biso nzinganzinga na biso, ntango tosambelaki mpe totangaki maloba ma baprofeta ya Buku ya Mormon etali ntina ya bomoi, Molimo Mosantu abondisaki moko na moko na biso moto na moto. Na lolenge moko oyo ezalaki mpasi na kolimbola na maloba, biyano tolukaki eyaki na polele na kati ya mitema na biso. Toyokaki kimia oyo ya solo elekiya biso bososoli, kasi litatoli uta na Molimo Mosantu ezalaki ya ntembe te, ya koboya te, ya solo.
Molimo Mosantu azali moteyi mpe mobimisi.13 Ntango toyekoli, tomanioli, mpe tosambeli mpo na oyo etali bosolo ya nsango malamu, Molimo Mosantu akopelisa mayele na biso mpe akoningisa bososoli na biso.14Ye akosala ete bosolo ekomama libela na milimo na biso mpe akosala mbongwana ya makasi eya na mitema na biso. Ntango tokaboli bosolo elongo na mabota na biso, elongo na baninga na biso, elongo na bandeko bandimi na Eklezia, mpe elongo na baninga mpe bato ya pembeni na lingomba na biso, Molimo Mosantu akokoma moteyi na bango mpe lokola, mpo Ye amemaka etinda ya nsango malamu “na kati na mitema ya bana ya bato. ”15
Molimo Mosantu afulaka biso mpo na kokende epai ya basusu mpo na kosalisa. Mpo na ngai, ndakisa ya makasi mingi koleka ya bokebi na bitinda ya Molimo Mosantu mpo na kosalisa basusu ewuti na bomoi mpe mosala ya Mokambi Thomas S. Monson, oyo alobaki: “Na kokokisaka mikumba na biso, nayekoli ete ntango tosali bokebi na etinda moko ya kimia mpe tosali likolo na yango na kozangaka kozela, Tata wa biso ya Lola akokamba matambe na biso mpe akopambola bomoi na biso mpe bomoi ya basusu. Nayebi likambo moko te ezali sukali mingi to liyoki ya motuya mingi koleka kosala bokebi na etinda bobele mpo na komona ete Nkolo ayanoli losambo ya moto mosusu na nzela na yo.”16
Nakokabola kaka likambo moko ya boboto. Ntango Mokambi Monson azalaki episikopo, ayekolaki ete mondimi moko ya palwasi, Mary Watson, azalaki na lopitato. Ntango akendeki kotala ye, ayokaki ete azalaki kovanda na kisuku moko ya monene elongo na babeli mingi misusu. Ntango apusanaki mpembeni ya Ndeko mwasi Watson, amonaki ete mobeli moko na mbeto ya mpembeni azipaki moto na ye nokinoki.
Esilisaki Mokambi Monson kotala Ndeko mwasi Watson mpe kopesa ye lipamboli ya bonganganzambe, apesaki ye mbote, alobaki tikala malamu, mpe amilengelaki mpo na kolongwa. Nsima likambo moko ya pete kasi ya kokamwa eyaki. Natangi sikawa Mokambi likundoli ya Monson yemei:
“Nakokaki te kotika mpembeni na ye te. Ezalaki lokola soki loboko moko ya komonana te evandaki na lipeka na ngai, mpe nayokaki na kati na molimo na ngai ete nazalaki koyoka maloba oyo: ‘Kende na mbeto ya mpembeni wapi mwasi ya moke afinikaki elongi na ye ntango okotaki’ Nasalaki yango. …
Nabelemaki na mpembeni ya mbeto ya mobeli mosusu, nabetaki na boboto lipeka na ye mpe na lolenge ya malamu nabendaki na nsima elamba oyo ezipaki elongi na ye. Bongo tala! Ye, lisusu, azalaki mondimi ya palwasi na ngai. Nayebaka te azalaki mobeli na lopitalo. Nkombo na ye ezalaki Kathleen McKee. Ntango miso na ye ekutanaki na ya ngai, agangaki na mai na miso, ‘O, Episikopo, ntango okotaki na ekuke, nayokaki lokola oyaki kotala ngai mpe kopambola ngai na eyano na nsambo na ngai. Nasepelaki na kati na kokanisa ete olingaki koyeba nazali awa, kasi ntango okangamaki na mbeto mosusu, motema na ngai ezindaki, mpe nayebaki ete oyaka te mpo na kotala ngai.’
“Nalobaki na [Ndeko mwasi] McKee: ‘Ezali eloko te ete nayebaki te ozalaki awa. Ezali ya motuya, nzokande, ete Tata wa biso ya Lola ayebaki mpe ete osambelaki na nse ya motema mpo lipamboli ya bonganganzambe. Ezali Ye oyo atindikaki ngai mpo na kokota na nkuku na yo.”17
Lolenge nini Molimo Mosantu Alobaka na Biso?
Biso banso tokutana na Molimo Mosantu, atako tokoki ntango inso koyeba yango te. Ntango makanisi efulama ekoti na kati ya mayele na biso, toyebi yango ezali ya solo na mayoki oyo ekoti na mitema na biso. Mokambi Boyd K. Packer ateyaki: “Molimo Mosantu akoloba na mongongo oyo oyoki mingi koleka oyoki. … Ntango tolobeli ‘koyoka’ nungunungu ya Molimo, mbala mingi moto akolimbola etinda ya molimo na kolobaka, ‘nazwi liyoki … ’.”18 Ezali na nzela ya mayoki oyo ya bule uta na Molimo Mosantu de toyei koyeba nini Nzambe alingi tosala, mpo na yango, lokola elobami na makomi, “ezali molimo ya bobimisi.”19
Elingi Koloba Nini Kozwa Likabo ya Molimo Mosantu?
Na koteyaka mwana na biso ya mobali ya mibu motoba, Ben, nakanisaki ete ezali ya motuya kotia bokeseni katikati ya nini ayokaki, oyo ezali nguya ya Molimo Mosantu, mpe likabo ya Molimo Mosantu, oyo akokaki kozwa nsima ya libatisi. Liboso ya libatisi, baluki ba bosembo mpe ba solo bakoki koyoka nguya ya Molimo Mosantu mbala na mbala. Nzokande, libaku ya kozwa kimoninga ya ntango nyonso ya Molimo Mosantu mpe likoki ya mapamboli manso masangani na yango ezwami bobele na bandimi balongobani, babatisami oyo bazwi likabo ya Molimo Mosantu na kotiamaka maboko na nzela ya baye basimbi likoki ya bonganganzambe ya Nzambe.
Na nzela ya likabo ya Molimo Mosantu, tozwi bokoki mpe makabo ya molimo ebakisami, bobimisi mpe bobateli emati, boyangelami mpe bokambemi ya sikisiki, mpe mapamboli malakelami ya bosantisami mpe bonetolami na bokonzi ya selesitiale. Mapamboli manso oyo mapesami lokola mbano ya mposa ya kozwa yango mpe eyei ntango tokokisi bomoi na biso na bolingi ya Nzambe mpe toluki bokambemi na Ye ya ntango nyonso.
Ntango nazongisi mabanzo na likambo ya Ben na Tempelo ya Bountiful na Utah, nazwi mayoki mpe makanisi mingi ya sukali. Likundoli ya polele ezali ete namelami na bonene ya nini nakokaki komona, mwana moke moko penepene na ngai azalaki koyeba mayoki ya nguya na motema na ye. Na likundolisi moko ya boboto, nabengisamaki kaka kotelema mpe kofukama te kasi lisusu mpo na kosala bokebi na libiangi ya Mobikisi mpo na kokoma lokola mwana moke—mosawa, mosekomi, mpe penepene na koyoka mongongo ya kimia, ya moke ya Molimo na Ye.
Napesi litatoli ya bosolo ya bomoi mpe etinda ya Bonzambe ya Molimo Mosantu mpe ete na nguya ya Molimo Mosantu, tokaki koyeba bosolo ya makambo manso. Natatoli ete likabo ya Molimo Mosantu ezali likabo ya Tata wa biso ya Lola ya ntalo monene mpe ezanga elimboli na banso balingi koya epai ya Mwana na Ye, kobatisama na nkombo na Ye, mpe kozwa Molimo Mosantu na nzela ya nkotisa na Eklezia na Ye. Ya bosolo ya bule oyo napesi litatoli na nkombo ya Yesu Klisto, amene.


c: text/html

text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Luka 12:1-59
12 Na ntango yango, ebele ya bato bayanganaki esika moko, bazalaki bankóto mingi mpenza mpe bazalaki konyatana; bongo abandaki koloba liboso na bayekoli ete: “Bókeba na levire+ ya Bafarisai, elingi koloba bokosi.+2 Kasi ezali na eloko moko te oyo babombá malamu oyo ekomonisama te, mpe ezali na sekele moko te oyo ekoyebana te.+3 Yango wana makambo oyo bozali koloba na molili ekoyokana na pole, mpe oyo bozali koloba na mongongo ya nse na biteni ya kati ya ndako ekosakolama na likoló ya ndako.+4 Lisusu, nazali koloba na bino, baninga na ngai:+ Bóbanga te baoyo babomaka nzoto mpe na nsima bakoki kosala eloko mosusu te.+5 Kasi nakomonisa bino moto oyo bosengeli kobanga: Bóbanga moto+ oyo nsima ya koboma azali na bokonzi ya kobwaka na Gehena.+ Ɛɛ, nazali koyebisa bino, bóbanga+ nde Moto wana.6 Batɛkaka bakɛngɛli-mboka mitano na mbongo ya bibende mibale ya motuya moke, boye te? Nzokande Nzambe abosanaka ata moko na yango te.+7 Kasi ata nsuki+ nyonso ya mitó na bino etángami. Bóbanga te; bino boleki bakɛngɛli-mboka ebele na motuya.+8 “Boye, nazali koloba na bino ete: Moto nyonso oyo alobi polele+ liboso ya bato ete ngai ná ye tozali na bomoko, Mwana ya moto mpe akoloba polele liboso ya baanzelu ya Nzambe ete azali na bomoko na ye.+9 Kasi moto oyo awangani+ ngai liboso ya bato bakowangana ye liboso ya baanzelu ya Nzambe.+10 Mpe moto nyonso oyo alobi liloba ya kotɛmɛla Mwana ya moto, bakolimbisa ye; kasi moto oyo afingi elimo santu bakolimbisa ye te.+11 Kasi ntango bakomema bino liboso ya ebele ya bato oyo bayangani mpe liboso ya basali ya guvɛrnema mpe bakonzi, bómitungisa te mpo na ndenge oyo bokoloba to makambo oyo bokoloba ntango bokosamba to oyo bokobimisa;+12 mpo elimo santu+ ekoteya bino na ngonga wana mpenza makambo oyo bosengeli koloba.”+13 Bongo moto moko na kati ya ebele ya bato alobaki na ye ete: “Moteyi, yebisá ndeko na ngai akabola na ngai libula.”14 Alobaki na ye ete: “Yo, nani atye ngai mosambisi+ to mokaboli ya biloko na bino?”15 Bongo alobaki na bango ete: “Bófungola miso na bino mpe bókeba na motindo nyonso ya bilulela,+ mpo ata soki moto azali na biloko mingi, biloko na ye ekopesa ye bomoi te.”+16 Yango wana, apesaki bango ndakisa moko ete: “Mabele ya mozwi moko ebotaki malamu.17 Bongo abandaki kokanisa na motema na ye ete: ‘Nakosala nini sikoyo lokola nazali na esika te ya koyanganisa biloko oyo nabuki?’18 Bongo alobaki: ‘Nakosala boye:+ Nakobuka bandako na ngai ya kobomba biloko mpe nakotonga oyo ya minene koleka, mpe kuna nakoyanganisa mbuma nyonso mpe biloko nyonso ya malamu;+19 mpe nakoloba+ na molimo na ngai ete: “Molimo na ngai, ozali na ebele ya biloko ya malamu oyo ebombami mpo na bambula mingi; pemá, lyá, mɛlá, omisepelisa.”’+20 Kasi Nzambe alobaki na ye ete: ‘Zoba, na butu oyo bakosɛnga yo molimo na yo.+ Bongo nani akozwa biloko oyo onduki?’+21 Ezali mpe bongo mpo na moto oyo amibombeli biloko ya motuya kasi azali mozwi te na miso ya Nzambe.”+22 Boye alobaki na bayekoli na ye ete: “Yango wana nazali koloba na bino ete: Bótika komitungisa mpo na milimo na bino mpo na oyo bokolya to mpo na nzoto na bino mpo na oyo bokolata.+23 Mpo molimo eleki bilei mpe nzoto eleki bilamba.24 Bótala malamumalamu bayanganga,+ mpamba te elonaka te mpe ebukaka te, mpe ezali na esika ya kobomba bilei te mpe na ndako ya kobomba biloko te, kasi atako bongo Nzambe aleisaka yango. Bino boleki bandɛkɛ na motuya mosika te?+25 Nani na kati na bino soki azali komitungisa akoki kobakisa bolai ya bomoi na ye ata moke?+26 Yango wana, soki bokoki te kosala likambo oyo eleki moke, mpo na nini komitungisa+ mpo na makambo mosusu?27 Bótala malamumalamu ndenge bafololo lísi ekolaka;+ emonaka mpasi te mpe etongaka elamba te; kasi nazali koyebisa bino: Ata Salomo na nkembo na ye nyonso alataki lokola moko na yango te.+28 Bongo soki Nzambe alatisaka matiti ya esobe, oyo ezali lelo mpe lobi ekobwakama na mɔtɔ, akolatisa bino koleka te, bino bato ya kondima moke!+29 Yango wana, bótika koluka oyo bokolya mpe oyo bokomɛla, mpe bótika kozala motema likolólikoló;+30 mpo nyonso wana ezali biloko oyo bikólo ya mokili balukaka na lokoso mpenza, kasi Tata na bino ayebi ete bozali na bosɛnga ya biloko wana.+31 Nzokande, bólukaka ntango nyonso bokonzi na ye, mpe bakobakisela bino biloko wana.+32 “Bóbanga te,+ etonga moke,+ mpo Tata na bino andimi kopesa bino bokonzi.+33 Bótɛka+ biloko na bino mpe bópesa makabo ya motema mawa.+ Bómisalela bapɔtɔmɔni oyo ebebaka te, elingi koloba, bómityela biloko ya motuya oyo esilaka te na likoló,+ epai moyibi apusanaka pene te mpe ndɔngɛ ebebisaka te.34 Mpo epai eloko na bino ya motuya ezali, mitema na bino ekozala mpe kuna.+35 “Bómilɛngɛla*+ mpe miinda+ na bino epela,36 mpe bino moko bózala lokola bato oyo bazali kozela nkolo+ na bango ntango akouta na libala,+ mpo ntango akoya mpe akobɛta kɔkɔkɔ+ báfungolela ye na mbala moko.37 Esengo na baombo oyo nkolo na bango ntango akoya akokuta bango bazali kokɛngɛla!+ Ya solo mpenza nalobi na bino: Akomilɛngɛla*+ mpe akofandisa bango na mesa mpe akopesa bango oyo basengeli na yango.+38 Mpe soki ayei na eleko ya mibale ya kokɛngɛla na butu, to na oyo ya misato,* mpe akuti bango bongo, esengo na bango!+39 Kasi yebá likambo oyo: soki nkolo-ndako ayebaka na ngonga nini moyibi akoya, mbɛlɛ akobi kokɛngɛla mpe mbɛlɛ atiki te bábuka ndako na ye mpe bákɔta.+40 Bino mpe, bómilɛngɛla, mpo Mwana ya moto akoya na ngonga oyo bozali kokanisa te.”+41 Bongo Petro alobaki ete: “Nkolo, ozali kopesa ndakisa wana mpo na biso to mpe mpo na bato nyonso?”42 Mpe Nkolo alobaki ete: “Nani azali mpenza kapita+ ya sembo, ya mayele,+ oyo nkolo na ye akotya ye abatela basaleli na ye nyonso mpo apesaka bango bilei oyo basengeli na yango na ntango oyo ebongi?+43 Esengo na moombo yango, soki nkolo na ye ntango akoya akuti ye azali kosala bongo!+44 Nazali koyebisa bino solo: Akotya ye abatela biloko na ye nyonso.+45 Kasi soki moombo wana alobi na motema na ye: ‘Nkolo na ngai azali koya noki te,’+ mpe abandi kobɛta basali ya mibali mpe basali ya basi, mpe kolya mpe komɛla mpe kolangwa,+46 nkolo ya moombo wana akoya mokolo oyo ye azali kozela ye te mpe na ngonga oyo ye ayebi te,+ mpe akopesa ye etumbu ya makasi mpenza mpe akotya ye esika moko na bato ya sembo te.+47 Bongo moombo oyo akangaki ntina ya mokano ya nkolo na ye kasi amilɛngɛlaki te to asalaki mokano na ye te bakobɛta ye fimbo mingi.+48 Kasi oyo akangaki ntina te+ mpe asalaki makambo oyo ebongi na kobɛtama, akobɛtama moke.+ Ya solo, moto nyonso oyo bapesi ye mingi, bakosɛnga ye mingi;+ mpe moto oyo bapesi ye mokumba monene, bakosɛnga ye mingi koleka ndenge esɛngamaka.+49 “Nayaki kopelisa mɔtɔ+ na mabele, mpe soki epelisami, nakoluka lisusu nini?50 Ya solo, nazali na batisimo oyo nasengeli kozwa, mpe nazali koyoka mpasi mpenza tii yango ekosuka!+51 Bozali kokanisa ete nayaki kotya kimya na mabele? Te, bongo te, nazali koyebisa bino, nayei kotya nde bokabwani.+52 Mpo banda sikoyo, na ndako moko bato mitano bakokabwana: misato bakotɛmɛla mibale to mibale bakotɛmɛla misato.+53 Bato bakokabwana: tata akotombokela mwana mobali mpe mwana mobali akotombokela tata, mama akotombokela mwana mwasi mpe mwana mwasi akotombokela mama na ye, bokilo ya mwasi akotombokela mwasi ya mwana mpe mwasi ya mwana akotombokela bokilo na ye ya mwasi.”+54 Bongo alobaki mpe na ebele ya bato ete: “Ntango bomonaka lipata moko ebimi na wɛsti, na mbala moko bolobaka ete: ‘Mopɛpɛ makasi ezali koya,’ mpe esalemaka bongo.+55 Mpe ntango bomonaka mopɛpɛ moko ya sudi ezali kopɛpa, bolobaka ete: ‘Molunge makasi ekozala,’ mpe esalemaka bongo.56 Bakosi, boyebi kotala malamu ndenge mabele ná likoló ezali komonana, kasi ndenge nini boyebi te kotalela malamu eleko oyo mpenza?+57 Mpo na nini bino moko boyebi te kokata ete likambo boye ezali sembo?+58 Na ndakisa, ntango ozali kokende elongo na monguna na yo kosamba epai ya moyangeli, salá makasi ete, ntango ozali na nzela, osilisa likambo ya yo ná ye, noki apesa yo na mosambisi, mpe mosambisi apesa yo na mabɔkɔ ya polisi ya tribinale; mpe polisi ya tribinale abwaka yo na bolɔkɔ.+59 Nazali koyebisa yo: Ya solo, okobima kuna te liboso ofuta mbongo ya bibende ya motuya moke mpenza ya nsuka.”+

robotstxt: allowed

filter: keep


text:
KOSAKOLA MPE KOTEYA NA MOKILI MOBIMBA
Amerika
MIKILI 57
BATO 982 501 976
BASAKOLI 4 102 272
BAYEKOLI YA BIBLIA 4 345 532
Boyekoli ya Biblia na zamba
Mobongisi-nzela monene moko ná mwasi na ye oyo basakolaka na mboka moko ya mosika na Brésil bayokaki lisolo ya Valdira, elenge mwasi moko oyo ayekolá Biblia eleki mbula 13. Basalaki mobembo na nzela oyo etondi na putulu, bakatisaki bibale oyo etyaki bomoi na bango na likama, mpe nsukansuka bamonaki Valdira; azalaki na mposa makasi ya kozongela koyekola. Lokola azalaki kofanda mosika mpenza, esengelaki kobongisa makambo ndenge mosusu. Valdira azalaki na telefone, kasi mpo eleka mpe asolola malamu, ezalaki kosɛnga ete akende kaka na zamba, mosika na ndako na bango. Lisusu, Valdira azalaki na ntango mpo na koyekola kaka na butu, nsima ya ngonga ya libwa. Kanisá naino: Elenge Valdira afandi ye moko na butu na kati ya zamba, azali kosolola na telefone mpe apelisi buji mpo na koyekola Biblia.
Valdira asalelaka mpe telefone mpo na kolanda makita ya mokolo ya lomingo. Amemaka Biblia na ye na zamba, Linɔ́ngi ya Mosɛnzɛli mpe buku ya nzembo. Soki mbula ezali kobɛta, amemaka mpe lingɛmbu (parapluie).
Na sanza ya misato, Valdira asalaki mobembo ya kilomɛtrɛ soki 96 mpo na kokende na likita monene oyo esalemaki ntango babimisaki Biblia
“Nayebaki ete mokolo mosusu bokoya”
Ba Yukpa bazali bankolo Amerika mpe bafandaka na Colombie. Liboso ete Frank, oyo azali mobongisi-nzela monene, akende na mboka moko ya ba Yukpa, bakebisaki ye mpo na John Jairo. John azalaki nkumu ya mboka mpe abenganaka bato ya mangomba oyo bakei kuna koteya bato. Mokolo moko ntango John amonaki mokonzi ya lingomba moko azali kokɔngɔla dime, abɛtaki masasi na likoló mpe mokonzi yango akimaki.
Frank alobi boye: “Ntango tokómaki na mboka yango, moto ya liboso oyo ayokaki biso ezalaki nde mwana ya John Jairo! Ntango tolakisaki elenge mwasi yango buku Biblia eteyaka mpenza nini? mbala moko alobaki: ‘Nalingi nde kozala na lingomba oyo!’ Mpe akendaki mbangu kobɛtela tata na ye lisolo na biso. Mbala moko, John abengisaki biso epai na ye. Tokendaki kokutana na ye, motema ezalaki kobɛta. Liboso kutu tóloba, ayebisaki biso: ‘Nayebi ete lingomba na bino ezali ya solo. Eleki mbula mwambe, na esika moko oyo babwaka bosɔtɔ na engumba Becerril, nalɔkɔtaki buku oyo bopesi mwana na ngai. Natángaki yango mpe banda wana, nazelaka bino bóya. Nayebaki ete mokolo mosusu bokoya. Nalingi bóteya ngai, libota na ngai, mpe bato ya mboka oyo. Tokoyamba bino mabɔkɔ polele.’
“Maloba yango ebimisaki biso mai ya miso. Mboka mobimba bayanganaki mpo na koyoka mateya na biso mpe makambo oyo tozalaki koloba, mpe John Jairo azalaki kobongola yango na monɔkɔ ya mboka. Ntango tolingaki kokende, apesaki biso mpunda moko ya moke mpo emema bisaka na biso. Lelo, toyekolaka Biblia na bato 120 ya bamboka ndenge na ndenge ya ba Yukpa, ezala mpe John Jairo ná mwana na ye; tokabolá bango na bituluku 47.”
Monguna ya Batatoli abongwani
José, oyo na kala azalaki mondimi ya molende ya Lingomba ya Katolike, afandaka na ekólo Équateur. Akomi boye: “Nazalaki kolinga Batatoli ya Yehova ata moke te. Nanyokolaki bango bambula zomi. Nazalaki kosangana na bato ya mobulu mpo na konyokola bango, nazalaki kobɛta bango mpe kofunda bango ete bazali miyibi. Soki tokómi na biro ya polisi, nazalaki kosɛnga ete ngai moko nakanga porte ya bolɔkɔ na bango na fungola. Mokolo moko, tobebisaki motuka ya Motatoli moko. Mokolo mosusu, tobwakaki tukutuku na bango na libulu pembeni ya ngomba.
“Na 2010, nabɛlaki grippe moko ya makasi mpenza. Monganga ayebisaki ngai nalongwa na ndako na ngai likoló ya bangomba mpe nakende kofanda esika ya molunge na nse mpo nayoka malamu. Nakendaki kofanda na mwa elanga moko ya ndeko na ngai ya mwasi mpe nsukansuka ngai nde nakómaki kobatela yango. Lokola nazalaki kaka ngai moko, nazalaki na mposa makasi ya kosolola na moto. Boyebi banani bayaki na elanga? Batatoli ya Yehova! Lokola nazalaki na mposa makasi ya kosolola, tosololaki kaka mpe nakamwaki ndenge bazalaki kosalela Biblia. Nandimaki koyekola Biblia, kaka mpo nalingaka koyeba makambo. Nsima ya koyekola sanza motoba, nakendaki na makita mpo na mbala ya liboso. Nakamwaki ndenge bamoniselaki ngai boboto, mpe na nse ya motema nalobaki, ‘Ntango mosusu bato oyo bazali basaleli ya solo ya Nzambe?’ Nakobaki koyekola mpe nazwaki batisimo na sanza ya minei na 2014.
“Nayokaki mawa ndenge nazalaki konyokola Batatoli. Kasi, Yehova apesaki ngai nzela ya kobongisa makambo mwa moke. Na liyangani moko ya zongazonga oyo esalemaki na mwa 04/10/2014, na diskur ya ndeko moko, nalobelaki bomoi na ngai ya kala lokola motɛmɛli; atunaki ngai boye: ‘Soki ozwi libaku ya kosɛnga bolimbisi na bato oyo onyokolaki, ekozala nani?’ Nalobaki mbala moko ete ekozala ndeko moko na nkombo Edmundo, kasi nayebi te ndenge ya kokutana na ye. Kozanga ete nayeba, mokɛngɛli ya zongazonga abengisaki ye mpe azalaki na nsima ya estrade. Bayangani batangisaki mpisoli ntango ngai na ndeko Edmundo toyambanaki mpe tolelaki na estrade.”
“Yehova, salá ete Batatoli na yo bámona ngai”
Mokolo moko, na moi makasi ya midi, etuluku moko ya bandeko basi na engumba Asunción, na Paraguay, basilisaki teritware oyo bapesaki bango. Kasi, bamonaki malamu bátala lisusu bato na mwa bandako oyo ezalaki mosika te. Ndeko moko alobaki: “Ntango mosusu moto moko azali kobondela.” Na ndako moko, mwasi moko oyo azalaki na porte ya ndako na ye apesaki bandeko basi mbote na esengo mpe atunaki bango soki bazali Batatoli ya Yehova. Ayebisaki bandeko yango ete esali sanza moko banda alongwe na Bolivie mpe ayei na Paraguay mpo na mosala. Azalaki koyekola Biblia na Bolivie. Atunaki bato ya kartye na ye ya sika, kasi ata moko te ayebaki esika akoki komona Batatoli ya Yehova; na yango abondelaki boye: “Yehova, salá ete Batatoli na yo bámona ngai.” Kaka na mokolo yango, bandeko basi bayaki mpe bayokanaki bábanda koyekola na ye Biblia.


text:
LINƆ́NGI YA MOSƐNZƐLI—NIMERO YA BOYEKOLI Sanza ya Février 2015
Nimero oyo ezali na masolo ya boyekoli kobanda 6/04 tii na 3/05/2015.
Mekolá komikitisa mpe boboto ya Yesu
1 Petro 2:21 ezali kolendisa biso tólanda malamumalamu matambe ya Yesu. Atako tozali bato ya kozanga kokoka, ndenge nini tokoki komekola komikitisa mpe boboto ya Yesu?
Mekolá mpiko mpe bososoli ya Yesu
Na nzela ya makambo oyo ezali na Biblia, toyebi ndenge Yesu azali. Talá ndenge okoki kolanda matambe ya na ye malamumalamu, mpe omekola mpiko mpe bososoli na ye.
Bikólo ebongisamaki mpo na “mateya ya Yehova”
Nini esalisaki bakristo ya siɛklɛ ya liboso básakola nsango malamu na ndenge esengeli? Nini esalaki ete mosala ya kosakola ezala pɛpɛlɛ na siɛklɛ ya liboso koleka bileko mosusu?
Yehova azali kotambwisa mosala na biso ya koteya na mokili mobimba
Makambo nini oyo euti kosalema oyo esalisi basaleli ya Yehova básakola nsango malamu na ndenge ebongi na mabele mobimba?
Likabo moko kitoko mpo na bandeko ya Japon
Buku ya sika oyo ezali na motó ya likambo “Biblia—Evanzile ya Matai” ebimisamaki na Japon. Makambo nini ezali na buku yango? Ebongisamaki mpo na nini?
Monisáká molende na mosala ya kosakola
Toyebi ete kosakola nsango malamu ezali mosala eleki ntina oyo tokoki kosala lelo oyo. Tokoki kokoba komonisa ata mpe kobakisa molende na biso na mosala ya kosakola?


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
1 Bakonzi 12:1-33
12 Mpe Rehoboame+ akendaki na Shekeme, mpo ezalaki na Shekeme+ nde Yisraele mobimba bayaki mpo na kokómisa ye mokonzi.2 Mpe esalemaki boye: ntango kaka Yeroboame+ mwana ya Nebate ayokaki likambo yango, wana azalaki naino na Ezipito (mpamba te Yeroboame afandaki na Ezipito, mpo akimaki Mokonzi Salomo),+3 batindaki bato bábenga ye. Nsima na yango, Yeroboame ná lisangá mobimba ya Yisraele bayaki mpe babandaki koloba na Rehoboame boye:+4 “Tata na yo akómisaki ekanganeli na biso makasi, sikoyo yo, lɛmbisá+ mosala makasi ya tata na yo mpe ekanganeli ya kilo+ oyo atyelaki biso, mpe tokosalela yo.”+5 Bongo alobaki na bango boye: “Bókende, mpe nsima ya mikolo misato, bózongela ngai.”+ Bongo bato bakendaki.6 Mpe Mokonzi Rehoboame abandaki kosala likita ná mikóló+ oyo bazalaki kosalela tata na ye Salomo ntango azalaki naino na bomoi, alobaki ete: “Toli nini bokopesa mpo napesa bato oyo eyano?”+7 Na yango, balobaki na ye boye: “Soki lelo olakisi ete ozali mosaleli ya bato oyo mpe osaleli mpenza bango,+ pesá bango eyano mpe lobá na bango na maloba ya kitoko;+ mpe bakokóma mpenza basaleli na yo libela.”+8 Kasi ye atikaki toli ya mikóló, oyo bapesaki ye, mpe ayaki kosala likita na bilenge oyo bakolaki esika moko na ye,+ baoyo bazalaki kosalela ye.+9 Bongo alobaki lisusu na bango boye: “Toli+ nini bokopesa mpo tópesa eyano na bato oyo balobi na ngai ete: ‘Lɛmbisá ekanganeli oyo tata na yo atyelaki biso’?”+10 Bongo bilenge oyo bakolaki esika moko na ye balobaki na ye boye: “Talá oyo okoloba+ na bato yango oyo balobi na yo ete: ‘Tata na yo ayeisaki ekanganeli na biso kilo, kasi yo, lɛmbiselá biso yango’; talá oyo okoloba na bango: ‘Mosapi na ngai ya moke ekozala mpenza monene koleka loketo ya tata na ngai.+11 Mpe sikoyo, tata na ngai amemisaki bino ekanganeli moko ya kilo; kasi ngai, nakobakisa ekanganeli na bino.+ Tata na ngai apesaki bino etumbu na fimbo, kasi ngai, nakopesa bino etumbu na fimbo oyo ezali na bitubeli.’”+12 Mpe Yeroboame ná bato nyonso bayaki epai ya Rehoboame na mokolo ya misato, ndenge mokonzi alobaki ete: “Bózongela ngai na mokolo ya misato.”+13 Bongo mokonzi apesaki bato eyano na maloba makasi,+ mpe atikaki toli oyo mikóló bapesaki ye.+14 Mpe alobaki na bango, ndenge bilenge+ bapesaki toli ete: “Tata na ngai ayeisaki ekanganeli na bino kilo, kasi ngai, nakobakisa ekanganeli na bino. Tata na ngai apesaki bino etumbu na fimbo, kasi ngai, nakopesa bino etumbu na fimbo oyo ezali na bitubeli.”+15 Mpe mokonzi ayokelaki bato te,+ mpamba te Yehova nde azalaki kobongola makambo,+ mpo akokisa mpenza liloba+ na ye oyo Yehova alobaki na Yeroboame mwana ya Nebate na nzela ya Ahiya+ Moshilo.16 Ntango Yisraele mobimba bamonaki ete mokonzi ayokelaki bango te, bato bayanolaki mokonzi boye: “Likabo nini tozali na yango na makambo etali Davidi?+ Mpe tozali na libula moko te na makambo etali mwana ya Yese. Ee Yisraele, kende epai ya banzambe na yo.+ Sikoyo, talelá makambo ya ndako na yo moko, Ee Davidi!”+ Na yango, Yisraele babandaki kokende na bahema na bango.17 Kasi Rehoboame akobaki koyangela bana ya Yisraele oyo bazalaki kofanda na bingumba ya Yuda.+18 Na nsima, Mokonzi Rehoboame atindaki Adorame,+ oyo azalaki mokonzi ya bato oyo babengisami mpo na kosala misala na makasi,+ kasi Yisraele mobimba babambaki ye mabanga+ mpe akufaki. Mpe Mokonzi Rehoboame azwaki kaka nzela ya komata na likalo mpe kokima tii na Yerusaleme.19 Mpe Bayisraele batombokelá+ ndako ya Davidi tii na mokolo ya lelo.+20 Mpe esalemaki boye: ntango kaka Yisraele mobimba bayokaki ete Yeroboame azongi, na mbala moko, batindaki bato bábenga ye aya na liyangani mpe bakómisaki ye mokonzi ya Yisraele mobimba.+ Moto ata moko te alandaki ndako ya Davidi, longola kaka libota ya Yuda yango moko.+21 Ntango Rehoboame akómaki na Yerusaleme,+ na mbala moko ayanganisaki ndako mobimba ya Yuda mpe libota ya Benyamina:+ bato nkóto nkama moko na ntuku mwambe (180 000), oyo bazalaki basoda ya makasi koleka, mibali makasi ya etumba, mpo na kobundisa ndako ya Yisraele, mpe kozongisela Rehoboame mwana ya Salomo bokonzi.22 Bongo liloba ya Nzambe ya solo eyelaki Shemaya+ moto ya Nzambe ya solo+ ete:23 “Yebisá Rehoboame mwana ya Salomo mokonzi ya Yuda mpe ndako mobimba ya Yuda mpe Benyamina ná bato oyo batikali ete:24 ‘Talá oyo Yehova alobi: “Bosengeli te komata mpo na kobunda na bandeko na bino, bana ya Yisraele.+ Bózonga moto na moto na ndako na ye, mpo likambo oyo esalemi euti na ngai.”’”+ Bongo batosaki liloba ya Yehova,+ mpe bazongaki na ndako ndenge Yehova alobaki.+25 Bongo Yeroboame atongaki Shekeme+ na etúká ya ngombangomba ya Efraime mpe afandaki kuna. Na nsima, abimaki kuna mpe atongaki Penuele.+26 Mpe Yeroboame abandaki koloba boye na motema na ye:+ “Sikoyo bokonzi ekozonga na ndako ya Davidi.+27 Soki bato oyo bazali kaka komata mpo na kopesa mbeka na ndako ya Yehova na Yerusaleme,+ motema ya bato oyo ekozongela mpenza nkolo na bango, Rehoboame mokonzi ya Yuda; mpe ya solo, bakoboma ngai+ mpe bakozongela Rehoboame mokonzi ya Yuda.”28 Na yango, mokonzi asalaki likita+ mpe asalaki bana-ngɔmbɛ mibale ya wolo+ mpe alobaki na bato ete: “Ezali mpasi bómataka na Yerusaleme. Ee Yisraele, talá Nzambe na yo+ oyo abimisaki yo na mokili ya Ezipito.”+29 Bongo atyaki mosusu na Betele,+ mpe atyaki mosusu na Dani.+30 Mpe eloko yango ekómaki likambo ya kosalisa bato lisumu,+ mpe bato babandaki kokende tii na Dani mpo na kotɛlɛma liboso ya moko na yango.31 Abandaki kosala ndako moko ya bisika oyo etombwaná+ mpe azwaki bato oyo bazalaki bana ya Levi te mpe akómisaki bango banganga-nzambe.+32 Mpe lisusu, Yeroboame asalaki fɛti na sanza ya mwambe, na mokolo ya zomi na mitano ya sanza, lokola fɛti oyo ezalaki na Yuda,+ mpo apesaka makabo likoló ya etumbelo oyo asalaki na Betele, mpo na kopesa bambeka na bana-ngɔmbɛ oyo asalaki; mpe banganga-nzambe ya bisika oyo etombwaná oyo asalaki, atyaki bango básalaka mosala na Betele.+33 Mpe abandaki kopesa makabo likoló ya etumbelo oyo asalaki na Betele, na mokolo ya zomi na mitano ya sanza ya mwambe, sanza oyo abimisaki na likanisi na ye moko;+ mpe asalelaki bana ya Yisraele fɛti mpe apesaki makabo likoló ya etumbelo yango mpo na kobimisa milinga ya mbeka.+


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Yobo 23:1-17
23 Bongo Yobo ayanolaki mpe alobaki ete:2 “Ata lelo mpe, ndenge nazali kotungisama+ ezali botomboki;Lobɔkɔ na ngai ekómi kilo mpo na kokimela na ngai.3 Aa soki nayebaka mpenza esika nakokuta ye!+Mbɛlɛ nakómi tii na esika na ye ya libela.+4 Mbɛlɛ namemi likambo ya kosamba liboso na ye,Mpe mbɛlɛ natondisi monɔkɔ na ngai na makanisi oyo ekeseni na oyo ya bino;5 Mbɛlɛ nayebi maloba oyo azali koyanola ngai,Mpe mbɛlɛ nataleli makambo oyo azali koloba na ngai.+6 Alingaki nde kobunda na ngai na nguya na ye monene?Aa te! Ye moko alingaki kutu nde kotyela ngai likebi.+7 Kuna moto ya sembo akosembola mpenza makambo elongo na ye,Mpe mbɛlɛ nalongwe libela na mabɔkɔ ya mosambisi na ngai.8 Talá! Nakei na ɛsti, kasi azali kuna te;Mpe nazongi nsima lisusu, kasi nakoki koyeba ye te;+9 Na lobɔkɔ ya mwasi, epai azali kosala, kasi nazali komona ye te;Abaluki na lobɔkɔ ya mobali, kasi nazali komona ye te.10 Mpo ye ayebi malamu nzela oyo nazali kolanda.+Nsima ya komeka ngai, nakobima lokola wolo.+11 Lokolo na ngai ekangani kaka na matambe na ye;Nabateli nzela na ye, mpe nazali kopɛngwa te.+12 Nazali kotika mitindo ya mbɛbu na ye te.+Nabombi maloba ya monɔkɔ na ye+ koleka oyo esɛngami mpo na ngai.13 Kasi azali na likanisi kaka moko, bongo nani akoki kotɛmɛla ye?+Molimo na ye ezali na mposa ya likambo moko, mpe akosala yango.+14 Mpamba te, oyo esɛngami mpo na ngai, akokokisa yango nyonso,+Mpe makambo ya ndenge wana ezali ebele epai na ye.15 Yango wana nabulungani mpo na ye;Nazali kosala keba mpe nazali na nsɔmɔ na ye.+16 Kutu Nzambe ye moko asali ete motema na ngai ebangabanga,+Mpe Mozwi-ya-Nguya-Nyonso abulunganisi ngai.+17 Mpo nakangi monɔkɔ te mpo na molili,Mpe mpo molili ezipi elongi na ngai te.


text:
ELOBELI TITRE YA EZIPELI | YESU ABIKISI BISO—NA NINI?
Ekaniseli ya liwa ya Yesu—Ntango nini mpe esika nini?
Na butu ya nsuka liboso báboma ye, Yesu ayebisaki bayekoli na ye bákanisaka mbeka oyo alingaki kopesa. Alobaki na bango boye: “Bókoba kosala boye mpo na kokanisa ngai.”—Luka 22:19.
Na mbula oyo, tokokanisa liwa ya Yesu mokolo ya mitano 03/04/2015, nsima ya kolala ya moi. Batatoli ya Yehova babengi yo ná libota na yo bóya koyanga na bango mpo na kolanda diskur oyo ekomonisa mpo na nini liwa ya Yesu ezali na ntina mpe ndenge oyo yango ekoki komemela yo matomba.


text:
Biblia elobi nini na likambo ya kosangisa nzoto mibali-mibali to basi-basi?
Eyano ya Biblia
Nzambe abongisá ete kosangisa nzoto ezala kaka kati na mwasi ná mobali oyo babalani. (Ebandeli 1:27, 28; Balevi 18:22; Masese 5:18, 19) Longola kaka bato oyo babalani, Biblia epekisi bato oyo bazali mwasi ná mobali te básala makambo ya kosangisa nzoto, ezala mpe kosangisa nzoto basi-basi to mibali-mibali. (1 Bakorinti 6:18) Makambo ya kosangisa nzoto elimboli ata kosimba enama ya kobotela ya moto mosusu, kosangisa nzoto na monɔkɔ, to na esumbeli.
Biblia epekisi kosangisa nzoto basi-basi to mibali-mibali. Kasi epekisi mpe koyina bato oyo basangisaka nzoto basi-basi to mibali-mibali. Biblia esɛngi nde bakristo ‘bómemya bato bánso.’—1 Petro 2:17, Biblia Liloba lya Nzambe.
Moto akoki kobotama na mposa ya kosangisa nzoto na moninga mwasi to moninga mobali?
Biblia elobi polele te soki moto akoki kobotama na bamposa ya ndenge wana. Kasi emonisi ete biso nyonso tobotamaka na mposa ya kobuka mibeko ya Nzambe. (Baroma 7:21-25) Atako Biblia emonisi te soki bamposa ya kosangisa nzoto na moninga mwasi to moninga mobali eutaka wapi, epekisi kosala likambo yango.
Ndenge nini kosepelisa Nzambe ntango ozali na mposa ya kosangisa nzoto na moninga mwasi to moninga mobali?
Biblia elobi boye: “Nzoto na bino etambwisa bino te. Bóboma mposa nyonso ya kosangisa nzoto na ndenge ya mabe.” (Bakolose 3:5, Contemporary English Version) Mpo na koboma bamposa ya mabe, oyo ememaka na misala ya mbindo, osengeli kobatela makanisi na yo. Soki ozali kokɔtisa makambo ya pɛto na bɔɔngɔ na yo, ekozala mpasi te mpo obengana bamposa na yo ya mabe. (Bafilipi 4:8; Yakobo 1:14, 15) Na ebandeli, ekoki kosɛnga obunda mpenza, kasi na nsima ya mikolo okomesana. Nzambe alaki ete akosalisa yo ‘okómisama sika na kati ya bokasi oyo ezali kotambwisa makanisi na yo.’—Baefese 4:22-24.
Bamilio ya bato bazali mpe kobunda etumba mpo na kopekisa mposa ya kosangisa nzoto na moto oyo babalani te; bazali kosala bongo mpo balingi kotosa mibeko ya Biblia. Na ndakisa, baoyo bazali minzemba mpe oyo elikya ya kobala ezali mingi te to mpe baoyo babalá kasi molongani akoki kosangisa nzoto te bazwaka ekateli ya kokanga bamposa na bango ya kosangisa nzoto ata soki bakutani na komekama ya ndenge nini. Bato yango bazali na bomoi ya esengo. Bato oyo bazalaka na mposa ya kosangisa nzoto na moninga mwasi to moninga mobali bakoki mpe kolonga kopekisa mposa yango soki balingi mpenza kosepelisa Nzambe.—Kolimbola Mibeko 30:19.


text:
LITEYA 19
Nani azali moombo ya sembo mpe ya mayele?
Mwa moke liboso Yesu akufa, asololaki na bayekoli na ye minei: Petro, Yakobo, Yoane ná Andre, na esika oyo bazalaki kaka bango moko. Wana Yesu azalaki koyebisa bango elembo ya kozala na ye na mikolo ya nsuka, atunaki motuna oyo ya ntina mingi: “Nani azali mpenza moombo ya sembo mpe ya mayele oyo nkolo na ye atye abatela basali ya ndako na ye, mpo na kopesa bango bilei na bango na ntango oyo ebongi?” (Matai 24:3, 45; Marko 13:3, 4) Yesu alingaki bayekoli na ye báyeba ete lokola azali “nkolo” na bango, akotya bato oyo bakokoba kopesa bango bilei ya elimo, elingi koloba boyebi ya Nzambe, na ntango ya nsuka. Esengelaki kozala banani?
Ezali mwa etuluku ya bayekoli ya Yesu oyo batyami mafuta na elimo. “Moombo” yango nde Lisangani ya Mikóló-Bakambi ya Batatoli ya Yehova. Moombo yango apesaka basambeli ya Yehova bilei ya elimo na ntango ebongi. Totyaka motema epai ya bandeko yango mpo na kozwa ‘bilei oyo tosengeli na yango na ntango oyo ebongi.’
Batambwisaka ndako ya Nzambe. (1 Timote 3:15) Yesu apesaki moombo yango mokumba monene ya kotambwisa mosala ya ebongiseli ya Yehova awa na mabele, elingi koloba, kobatela biloko na yango nyonso, kotambwisa mosala ya kosakola mpe koteya biso na nzela ya masangá na biso. Na yango, mpo tózwa oyo tosengeli na yango na ntango oyo ebongi, “moombo ya sembo mpe ya mayele” azali kokabola bilei ya elimo na nzela ya mikanda oyo tosalelaka na mosala ya kosakola, mpe ya mateya oyo tozwaka na makita mpe na mayangani.
Moombo yango azali sembo na mateya ya solo ya Biblia mpe na mokumba bapesá ye ya kosakola nsango malamu; azali mpe na mayele na ndenge abatelaka na bwanya mpenza biloko ya Kristo awa na mabele. (Misala 10:42) Yehova azali kopambola mosala ya moombo yango mpo bato ebele bazali se kokóma Batatoli mpe azali kokoba kobimisa bilei ya elimo ebele.
Yesu atyaki nani mpo apesaka bayekoli na ye bilei ya elimo?
Na ndenge nini moombo azali sembo mpe na mayele?


text:
Omonaka ete kopesa basusu formasyo ezali na ntina?
“Liteya ya malamu nde nakopesa bino.”
NZEMBO: 93, 96
1, 2. Mpo na nini tosengeli kopesa basusu formasyo mpo bázwa mikumba na lisangá?
YESU asalaki mosala makasi mpo na koteya nsango ya Bokonzi. Alekisaki mpe ntango mingi mpo na kopesa bayekoli na ye formasyo. Alakisaki bango ndenge ya koteya mpe kobatela etonga ya Nzambe. Bayekoli bayekolaki ndenge ya kozala babateli ya mpate ya malamu. (Matai 10:5-7) Filipe azalaki komipesa mingi na mosala ya kosakola, kasi apesaki mpe bana na ye ya basi formasyo mpo básala mpe mosala yango. (Misala 21:8, 9) Lelo oyo, biso mpe tosengeli kopesa basusu formasyo. Mpo na nini?
2 Na masangá ya mokili mobimba, ezali na ebele ya bato ya sika oyo bazwi naino batisimo te. Bato wana ya sika basengeli kozwa formasyo. Tosengeli kosalisa bango báyeba mpo na nini ezali na ntina bátángaka mpe báyekolaka Biblia bango moko. Tosengeli mpe kolakisa bango ndenge ya kosakola nsango malamu mpe koteya. Bandeko mibali oyo bauti kozwa batisimo basengeli na formasyo mpo bákóma basaleli na misala mpe bankulutu na mikolo ezali koya. Biso nyonso na kati ya lisangá tokoki kosala mingi mpo na kosalisa bato ya sika.
LAKISÁ BATO YA SIKA NDENGE YA KOYEKOLA BIBLIA
3, 4. (a) Ndenge nini ntoma Paulo amonisi boyokani oyo ezali kati na koyekola Makomami mpe mosala ya kosakola oyo ezali kobota mbuma? (b) Liboso ya kolendisa bayekoli ya Biblia báyekolaka Biblia bango moko, mpo na nini biso moko tosengeli kosala yango?
3 Mosaleli ya Yehova nyonso asengeli kotángaka mpe koyekolaka Biblia mpo na koyeba mokano ya Nzambe. Ntoma Paulo alimbolaki likambo yango epai ya bandeko ya Kolose ntango alobaki: “Tozali kotika te kobondela mpo na bino mpe kosɛnga ete bótonda na boyebi ya solosolo ya mokano na ye.” Mpo na nini ezalaki na ntina mingi ete bátángaka mpe báyekolaka Makomami? Mpo yango ekokaki kopesa bango bwanya mpe kosalisa bango báyeba ‘kotambola na ndenge oyo ebongi na Yehova mpo básepelisa ye mpenza.’ Ekokaki mpe kosalisa bango básala “mosala nyonso ya malamu” oyo Yehova alingaki ete básala, mingimingi kosakola nsango malamu. (Bakolose 1:9, 10) Yango wana, soki tozali koyekola na moto, tosengeli kosalisa ye ayeba ete kotánga mpe koyekola Biblia mbala na mbala ekoki kosalisa ye asalela Yehova.
4 Tokoki te kosalisa bayekoli ya Biblia bámona ntina ya koyekolaka Biblia bango moko soki biso moko toyekolaka yango te. Kutu, soki totángaka Biblia mbala na mbala mpe tomanyolaka yango, yango ekosalisa biso na bomoi na biso mpe na mosala ya kosakola. Na ndakisa, ntango tozali na mosala ya kosakola mpe moto atuni biso motuna moko ya makasi, tokozala na likoki ya kosalela Biblia mpo na kopesa ye eyano. To, ntango tozali kotánga ndenge oyo Yesu, ntoma Paulo mpe bato mosusu balɛmbaki te na mosala ya kosakola, tokolendisama mpe tokokoba kosakola ata soki ezali mpasi. Mpe ntango tozali koyebisa basusu makambo oyo toyekolaki na boyekoli na biso moko mpe ndenge oyo yango esalisaki biso, tokoki mpe kolendisa bango báyekolaka lisusu Biblia na mozindo mpo bázwa matomba lokola biso.
5. Okoki kosala nini mpo na kosalisa bato ya sika bákóma na momeseno ya koyekola Biblia bango moko?
5 Okoki komituna boye: ‘Ndenge nini nakoki kopesa moyekoli formasyo ya koyekola Biblia mbala na mbala?’ Ntango mosusu okoki kolakisa ye ndenge ya kobongisa boyekoli ya mokanda oyo ozali koyekola na ye. Okoki kolendisa ye atángaka makambo oyo eyokani na liteya yango na apɛndisi ya buku Biblia eteyaka mpenza nini? mpe atala bavɛrsɛ ya Biblia oyo bapesi. Na nsima, okoki kolakisa ye ndenge ya kobongisa makita mpo akoka kopesa eyano. Lendisá ye atángaka Linɔ́ngi ya Mosɛnzɛli mpe Lamuká! nyonso oyo ebimi. Okoki mpe kolakisa ye ndenge ya kozwa biyano na mituna ya Biblia, na ndakisa kosalela Watchtower Library to Watchtower
6. (a) Ndenge nini okoki kosalisa moyekoli akóma kolinga Biblia na motema mobimba? (b) Moyekoli ya Biblia akosala nini soki akómi kolinga Makomami na motema na ye?
6 Ntango tozali koyekola na moto, tosengeli kosalisa ye ayeba ete Biblia ezali na ntina mingi mpo ekosalisa ye ayeba Yehova malamu. Na esika ya kotya ye mpanzi likoló mpo ayekola, tokoki nde komonisa ye ndenge ya kosala mpo asepela koyekola. Ntango azali koyekola makambo mingi oyo ezali na Biblia, akomiyoka lokola mokomi ya nzembo oyo ayembaki: “Mpo na ngai, kobɛlɛma na Nzambe ezali malamu. Yehova Nkolo Mokonzi-Oyo-Aleki-Nyonso azali esika na ngai ya kokima.” (Nzembo 73:28) Na ntembe te, elimo ya Yehova ekosalisa moto oyo alingi kopusana penepene na ye.
LAKISÁ BATO YA SIKA NDENGE YA KOSAKOLA MPE KOTEYA
7. Ndenge nini Yesu apesaki basakoli ya nsango malamu formasyo? (Talá elilingi ya ebandeli.)
7 Tokoki kozwa mateya mingi na ndenge oyo Yesu apesaki bantoma na ye formasyo. Yesu akendaki elongo na bango na mosala ya kosakola, mpe bamonaki ndenge azalaki koteya bato. Apesaki mpe bango malako ya sikisiki mpo na ndenge oyo basengelaki kosakola. (Matai, mokapo 10) [1] (Talá maloba na nse ya lokasa.) Na ntango moke, bantoma bayekolaki epai ya Yesu ndenge ya koteya bato mateya ya solo. (Matai 11:1) Tótalela makambo mibale oyo tokoki kolakisa bato ya sika ntango tozali na mosala ya kosakola.
8, 9. (a) Ndenge nini Yesu azalaki kosolola na bato na mosala ya kosakola? (b) Ndenge nini tokoki kosalisa basakoli ya sika básololaka na bato ndenge Yesu azalaki kosala?
8 Sololáká na bato. Yesu azalaki ntango nyonso te koteya ebele ya bato. Mbala mingi, azalaki kosolola na moto mokomoko, mpe azalaki kosala yango na boboto. Na ndakisa, asololaki lisolo moko ya malamu ná mwasi moko oyo ayaki kotoka mai na libulu moko pene na engumba Sikare. (Yoane 4:5-30) Yesu asololaki mpe na Matai Levi, oyo azalaki mokɔngɔli-mpako, mpe abengaki ye akóma moyekoli na ye. Matai andimaki kolanda ye mpe na nsima abengisaki Yesu ná bato mosusu na ndako na ye mpo na kolya. Kuna, Yesu ateyaki bato ebele.
Soki tozali kososola na bato na boboto, bakosepela mpenza koyoka biso
9 Yesu asololaki mpe na Natanaele na boboto, atako Natanaele alobaki mabe mpo na bato ya Nazarete. Lokola Yesu asololaki na ye na boboto, Natanaele abongolaki ndenge na ye ya kotalela Yesu, oyo azalaki moto ya Nazarete. Mpe Natanaele alingaki Yesu ayebisa ye makambo mosusu. (Yoane 1:46-51) Ndakisa ya Yesu eteyi biso ete soki tozali kososola na bato na boboto, bakosepela mpenza koyoka biso. [2] [Talá maloba na nse ya lokasa.] Soki topesi bato ya sika formasyo mpo bálobaka ndenge wana, bakosepela lisusu mingi na mosala ya kosakola.
10-12. (a) Yesu asalaki nini mpo bato oyo basepelaki na nsango malamu bákoba kosepela na yango? (b) Ndenge nini tokoki kosalisa basakoli ya sika bákolisa makoki na bango ya kosakola solo ya Biblia?
10 Teyáká bato oyo bandimi koyoka. Yesu azalaki na makambo mingi ya kosala. Kasi ntango bato bazalaki kosepela koyoka ye, azalaki kolekisa ntango mingi elongo na bango mpe koteya bango makambo mingi. Na ndakisa, mokolo moko ebele ya bato bayanganaki na libongo mpo na koyoka Yesu. Na yango, Yesu amataki na masuwa elongo na Petro mpe ateyaki bango. Nsima na yango, alingaki mpe kopesa Petro liteya moko. Yesu asalaki likamwisi na ndenge asalisaki Petro akanga mbisi ebele. Na nsima, alobaki na Petro: “Banda sikoyo okobanda kokanga bato na bomoi.” Mbala moko, Petro ná baoyo bazalaki elongo na ye “bazongisaki masuwa na mokili, mpe basundolaki biloko nyonso” mpe balandaki Yesu.
11 Nikodeme mpe alingaki koyekola makambo mingi epai ya Yesu. Kasi lokola Nikodeme azalaki moko ya basambisi ya Sanedrina, azalaki kobanga makambo oyo basusu bakoloba soki bamoni ye azali kosolola na Yesu. Yango wana, akendaki kotala Yesu na butu. Yesu azongisaki ye te, kasi alekisaki ntango mingi elongo na ye mpe alimbolelaki ye mateya ya solo oyo ezalaki na ntina mingi. (Yoane 3:1, 2) Yesu azalaki ntango nyonso kondima kosalela ntango na ye mpo na koteya bato mateya ya solo mpe kolendisa kondima na bango. Ndenge moko mpe, tosengeli kondima kokende kotala bato na ngonga oyo ebongi mpo na bango mpe kolekisa ntango elongo na bango mpo na kosalisa bango báyeba Biblia.
12 Ntango tobimi na bato ya sika na mosala ya kosakola, tokoki koteya bango bázongela moto nyonso oyo amonisi ete alingi tósolola na ye. Tokoki mpe kosɛnga ete tóbima elongo na bato ya sika ntango tozali kozongela bato to tokei koyekola na bango Biblia. Na ndenge yango, bakoyekola ndenge ya koteya basusu mpe bakomona ete kosalisa bato báyekola solo oyo etali Yehova epesaka esengo. Mpe basakoli wana ya sika bakosepela mingi kozongela bato yango mpe koyekola na bango Biblia. Bakoyekola kozala motema molai mpe bakolɛmba nzoto noki te, ata soki bazali kokuta bato na ndako te.
PESÁ BATO YA SIKA FORMASYO MPO BÁSALELA BANDEKO
13, 14. (a) Okanisi nini na bandakisa ya Biblia oyo elobeli bato oyo bamipimelaki makambo mingi mpo na bolamu ya basusu? (b) Na makambo nini okoki kopesa basakoli ya sika mpe bilenge formasyo mpo bámonisa ete balingaka bandeko?
13 Yehova alingaka ete basaleli na ye bálinganaka lokola bandeko mpe básalisanaka. (Tángá Luka 22:24-27; 1 Petro 1:22.) Biblia emonisi ete Yesu apesaki nyonso oyo azalaki na yango, ezala bomoi na ye, mpo na kosalisa basusu. (Matai 20:28) Dorkasi “atondaki na misala ya malamu mpe na makabo ya motema mawa.” (Misala 9:36, 39) Maria ‘asalelaki bandeko ya Roma misala ya makasi mingi.’ (Baroma 16:6) Ndenge nini tokoki kosalisa bato ya sika báyeba ete ezali na ntina mingi kosalela bandeko makambo ya malamu?
14 Tokoki kosɛnga bato ya sika báya elongo na biso ntango tokei kotala mibange to bandeko oyo bazali kobɛla. Mpe ntango baboti bakei kotala bandeko ya ndenge wana, bakoki kokende elongo na bana na bango soki esengeli. Bankulutu bakoki kosɛnga bilenge to bato ya sika básala elongo na bango ntango balingi kokende kopesa mibange biloko ya kolya to kobongisela bango ndako. Soki bilenge mpe bato ya sika bamoni ndenge bandeko mibali mpe basi bazali kosalisana, bango mpe bakoyekola kosala bongo. Na ndakisa, ntango nkulutu moko azalaki kosakola na mboka moko, azalaki na momeseno ya kotala mpe bandeko oyo bafandaka na mboka yango, mpo na koyeba soki bazali ndenge nini. Ndeko mobali moko ya elenge oyo azalaki kosakola elongo na nkulutu yango mbala na mbala amekolaki ndakisa malamu ya nkulutu yango mpo na koyeba oyo akoki kosala mpo na kosalisa bandeko.
15. Mpo na nini ezali na ntina ete bankulutu bátya likebi na bokoli ya mibali na kati ya lisangá?
15 Yehova apesá mibali mokumba ya koteya Liloba ya Nzambe na lisangá. Yango wana, ezali na ntina mingi ete bandeko mibali báyeba ndenge ya koteya malamu ntango bazali kosala badiskur. Soki ozali nkulutu, mbala mosusu okoki koyoka mosaleli na misala moko ntango azali komekameka diskur na ye mpe kosalisa ye abongisa bisika oyo esengeli. (Nehemia 8:8) [3]
16, 17. (a) Ndenge nini ntoma Paulo azalaki kolandela bokoli ya Timote? (b) Ndenge nini bankulutu bakoki kopesa bandeko oyo bakokóma babateli ya mpate formasyo ya malamu?
16 Lelo oyo, esengeli kopesa bandeko mibali mingi formasyo mpo bákóma babateli ya mpate na lisangá. Ntoma Paulo apesaki Timote formasyo mpe alendisaki ye apesa basusu formasyo. Alobaki: “Kobá kozwa nguya na kati ya boboto monene oyo eyokani na Kristo Yesu, mpe makambo oyo oyokaki epai na ngai oyo batatoli mingi mpe balobeli, pesá bato ya sembo makambo yango, bongo bango mpe bakoyeba mpenza koteya bato mosusu.” (2 Timote 2:1, 2) Timote ayekolaki makambo mingi epai ya Paulo, oyo azalaki nkulutu mpe ntoma, na ndakisa ndenge ya kobongisa lolenge na ye ya kosakola mpe ndenge ya kosalisa basusu na lisangá.
17 Ntoma Paulo alekisaki ntango mingi elongo na Timote mpo alingaki kondimisama ete Timote azwaki formasyo ya malamu. (Misala 16:1-5) Bankulutu bakoki komekola ntoma Paulo soki bazali kozwa basaleli na misala ya makoki mpo bákende elongo na bango ntango bazali kokende kotala bandeko mpo na kolendisa bango. Na ndenge wana, basaleli na misala bakoyekola epai ya bankulutu ndenge ya koteya basusu, komonisa motema molai, mpe kotyela Yehova motema ntango bazali kobatela etonga na ye.
FORMASYO EZALI NA NTINA MINGI
18. Mpo na nini kopesa basusu formasyo na mosala ya Yehova ezali na ntina?
18 Na ntango oyo ya nsuka, bato mingi ya sika basengeli kozwa formasyo mpo bákolisa makoki na bango na mosala ya kosakola. Tozali mpe na mposa ya bandeko mibali mpo na kobatela lisangá. Yehova alingi ete basaleli na ye nyonso bázwa formasyo ya malamu, mpe apesi biso libaku malamu ya kosalisa bato ya sika. Yango wana, ezali na ntina tósala makasi mpo na kopesa basusu formasyo, ndenge Yesu mpe ntoma Paulo basalaki. Tosengeli kopesa bandeko mingi formasyo, mpo makambo ya kosala ezali naino mingi na mosala ya kosakola liboso ete nsuka eya.
19. Mpo na nini osengeli kondima ete milende makasi oyo ozali kosala mpo na kopesa basusu formasyo na mosala ya Yehova ekolonga?
19 Kopesa bato ya sika formasyo esɛngaka ntango mpe milende. Kasi, tokoki kozala na kondima ete Yehova ná Yesu bakosalisa biso tóyeba ndenge ya kopesa basusu formasyo na lolenge oyo eleki malamu. Tokosepela mingi ntango tokomona bandeko oyo topesaki formasyo ‘bazali kosala mosala makasi mpe koboma nzoto’ na lisangá to na mosala ya kosakola. (1 Timote 4:10) Na ntango wana, tosengeli kokoba kosala oyo tokoki mpo na kokende liboso na elimo, kobongisa bizaleli na biso ya bokristo, mpe kopusana penepene na Yehova.
^ [1] (paragrafe 7) Na ndakisa, Yesu ayebisaki bayekoli na ye (1) básakola nsango malamu ya Bokonzi; (2) bátyela Nzambe motema ete akopesa bango bilei mpe bilamba oyo basengeli na yango; (3) bábendana na bato na maloba te; (4) bátyela Nzambe motema ntango bato bazali konyokola bango; mpe (5) bábanga te oyo bato bakoki kosala bango.
^ [2] (paragrafe 9) Buku Zwá matomba na mateya ya Eteyelo ya mosala ya Teokrasi, nkasa 62-64 ezali na makanisi ya malamu mpenza mpo na ndenge ya kosolola na bato na mosala ya kosakola.
^ [3] (paragrafe 15) Buku Zwá matomba na mateya ya Eteyelo ya mosala ya Teokrasi, nkasa 52-61 emonisi ndenge oyo bandeko mibali bakoki kobongisa lolenge ya kosala badiskur na lisangá.


text:
Osí omeká limpa ya bomoi?
BATURISTE bazalaki na nzala. Kotala bisika oyo ezalaka na biloko ya kala na engumba Beteleme epesaki bango mposa ya kolya mpe balingaki komeka elubu moko ya mboka wana. Moko na bango amonaki restora moko oyo balambaka elubu kitoko ya madesu ya mikemike baniká, tomati, matungulu, mpe ndunda mosusu oyo balyaka yango na limpa oyo ezangá levire. Biloko kitoko ya mikemike oyo balyaki epesaki bango makasi lisusu ya kokoba mobembo na bango.
Kozanga ete báyeba, bapaya yango balyaki limpa ya mindɔndɔ te oyo ezangá levire, likambo oyo bakutanaki na yango na mokolo wana ezalaki oyo bakokaki kobosana te. Nkombo Beteleme elimboli “ndako ya limpa,” mpe bazalaki kosala mampa na engumba yango na boumeli ya bankoto ya bambula. (Ruta 1:22; 2:14) Limpa yango ezali limpa oyo bato balyaka mingi na Beteleme.
Eleki sikoyo mbula soki 4 000, mosika te na sudi ya Beteleme, Sara, mwasi ya Abrahama asalaki “bagato ya libungutulu” mpo na bapaya misato oyo bayaki epai na bango na mbalakaka. (Ebandeli 18:6) Ekoki kozala ete “farini ya malamu” oyo Sara asalelaki ezalaki farini ya blé to ya ɔrje. Sara asengelaki kosala mampa yango nokinoki mpe ekoki kozala ete atumbaki yango na mabanga ya mɔtɔ.—1 Bakonzi 19:6.
Ndenge lisolo oyo emonisi yango, bato ya libota ya Abrahama bazalaki kosala mpe kotumba mampa na bango ya kolya bango moko. Lokola bazalaki kofanda esika moko te, Sara mpe bato na ye ya misala bazalaki te kotumba mampa na fur ndenge bato ya engumba na ye Ure bazalaki kosala. Asalaki farini ya malamu na bambuma ya mboka wana. Ezalaki mosala moko makasi mpenza mpo bazalaki kosalela enikelo ya mabɔkɔ mpe ekoki kozala ete bazalaki kosalela liboka ná motute.
Basiɛklɛ minei na nsima, Mibeko ya Moize elobaki ete moto moko akoki te kokanga enikelo ya mabɔkɔ mpo na nyongo oyo moto azali na yango mpo ezalaki ‘eloko oyo moto abikelaka na yango.’ (Kolimbola Mibeko 24:6) Nzambe azalaki kotalela enikelo ya mabɔkɔ lokola eloko ya motuya mpo soki ezangi, bato ya libota bakokaki te kosala mampa na bango ya mokolo.—Talá etanda “ Konika mbuma mpe kosala mampa ya mokolo na mokolo na ntango ya kala.”
LIMPA MPO NA KOPESA MOTEMA YA MOTO MOWEI MPAMBA MAKASI
Makomami elobeli mampa mbala ebele, yango emonisi ete ezalaki bilei ya ntina na ntango ya kala. Yango wana, bato oyo bakomaki Biblia balobelaki mbala mingi mampa na esika ya bilei. Yesu amonisaki ete baoyo basalelaka Nzambe bakoki kobondela na motema mobimba ete: “Pesá biso lelo [mampa] na biso mpo na mokolo oyo.” (Matai 6:11) Awa, liloba mampa elakisi bilei nyonso oyo tolyaka; na yango, Yesu amonisi ete tosengeli kotya motema ete Nzambe akokokisa bamposa na biso ya mokolo na mokolo.—Nzembo 37:25.
Kasi, ezali na eloko moko oyo eleki mampa to bilei na valɛrɛ mpenza. Yesu alobaki boye: “Moto asengeli kobika, kaka na mampa te, kasi na liloba nyonso oyo ezali kobima na monɔkɔ ya Yehova.” (Matai 4:4) Maloba na ye emonisi ete akanisaki ntango oyo elikya nyonso ya Bayisraele ezalaki na biloko oyo Nzambe azalaki kopesa bango. Yango ebandaki mwa moke nsima ya kobima na bango na Ezipito. Sanza soki moko elekaki banda bakɔtaki na esobe ya Sinai, bilei oyo bazalaki na yango etikalaki moke. Lokola babangaki ete bakokufa na nzala na esobe wana oyo ekauká, bamilelalelaki boye: “Tozalaki kolya mampa ndenge tolingi” na Ezipito.—Kobima 16:1-3.
Na ntembe te, mampa ya Ezipito ezalaki elɛngi. Na ntango ya Moize, basali-mampa oyo bayebaki mpenza mosala yango bazalaki kosalela Baezipito mampa mpe bagato ya ndenge na ndenge. Kasi Yehova azalaki na mposa te ya kotika bato na ye kozanga mampa ata ya lolenge nini. Alakaki bango boye: “Talá nazali konɔkisela bino mampa longwa na likoló.” Kaka ndenge alakaki bango, mampa yango, “eloko moko ya moke oyo ebukanaka mpambampamba” oyo eutaki na likoló ezalaki kokita na ntɔngɔ, ezalaki lokola biloko moko ya mpɛmbɛmpɛmbɛ. Bayisraele batunaki boye ntango bamonaki yango mpo na mbala ya liboso: “Oyo nini?” Moize ayebisaki bango boye: “Ezali mampa oyo Yehova apesi bino mpo na kolya.” Babengaki yango mana, * mpe mampa yango esalisaki bango na boumeli ya bambula 40.—Kobima 16:4, 13-15, 31.
Na ebandeli, mana yango ekamwisaki Bayisraele. Elɛngi na yango ezalaki lokola “bagato ya papala esalemi na mafuta ya nzoi,” mpe moto nyonso azalaki kozwa oyo ekoki na ye. (Kobima 16:18) Kasi, wana mikolo ezalaki koleka, bakómaki komona ete bazangi biloko ndenge na ndenge oyo bazalaki kolya na Ezipito. Bakómaki koimaima ete: “Miso na biso ezali komona eloko mosusu te kaka mana.” (Mitángo 11:6) Na nsima, bakómaki koloba na nkanda ete: “Molimo na biso ekómi koyoka mampa ya mpamba oyo mpii.” (Mitángo 21:5) Bakómaki komona ete “limpa oyo eutaki na likoló” ezalaki lisusu elɛngi te mpe bayinaki yango.—Nzembo 105:40.
LIMPA YA BOMOI
Na ntembe te, bato bakoki kozwa limpa na valɛrɛ mpenza te kaka ndenge bazwaka biloko mosusu mingi na valɛrɛ te. Kasi Biblia elobeli lolenge moko ya limpa oyo ezali sipesiale, oyo tokoki komona yango mpamba te. Limpa yango, oyo Yesu akokanisaki na mana oyo Bayisraele batyolaki, ekoki kopesa bolamu ya seko.
Yesu ayebisaki bato oyo bazalaki koyoka ye ete: “Ngai nazali limpa ya bomoi. Bankɔkɔ na bino balyaki mana na esobe kasi bakufaki. Oyo ezali limpa oyo euti na likoló, mpo ete moto nyonso alya yango mpe akufa te. Ngai nazali limpa ya bomoi oyo euti na likoló; soki moto azali kolya limpa yango akozala na bomoi libela; mpe, ya solo, limpa oyo nakopesa ezali mosuni na ngai mpo na bomoi ya mokili.”—Yoane 6:48-51.
Mingi ya bato oyo bayokaki makambo oyo Yesu alobaki bakangaki te ntina ya “limpa” mpe “mosuni;” mpo ezalaki maloba ya elilingi. Ata bongo, ndakisa yango ebongaki mpenza. Mampa ezalaki kokokisa bamposa ya mokolo na mokolo ya Bayuda, kaka ndenge mana ekokisaki bamposa ya Bayisraele na boumeli ya mbula 40 na esobe. Atako mana ezalaki likabo oyo eutaki epai ya Nzambe, epesaki bato bomoi ya seko te. Nzokande mbeka ya Yesu ezali kopesa baoyo bazali komonisa kondima epai na ye bomoi ya seko. Azali mpenza “limpa ya bomoi.”
Mbala mosusu ntango oyokaka nzala, ozwaka mwa eteni ya limpa. Okoki mpe kopesa Nzambe mersi mpo na ‘mampa ya mokolo na mokolo.’ (Matai 6:11) Ntango tozali kosepela na bilei ya elɛngi, tiká ete tóbosana soki moke te valɛrɛ ya Yesu Kristo, “limpa ya bomoi.”
Tokomonisa ete tokeseni na Bayisraele oyo bazangaki bɔtɔndi na mikolo ya Moize soki tozali kozwa limpa wana ya valɛrɛ mingi na lisɛki te. Yesu alobaki boye: “Soki bolingi ngai, bokotosa mitindo na ngai.” (Yoane 14:15) Soki tozali kotosa mibeko ya Yesu, tokozala na libaku ya kolya limpa mpo na libela.—Kolimbola Mibeko 12:7.
^ par. 10 “Mana” euti na maloba ya Ebre “man hu’?” oyo elimboli “oyo nini?”


text:
BOMOI YA BAKRISTO
Tókolisa makoki na biso ya kosakola—Kozongela moto
MPO NA NINI EZALI NA NTINA: Bato mingi oyo basepelaka na nsango ya Bokonzi balukaka koyeba solo etali Nzambe. (Yis 55:6) Mpo tókoba koteya bango, tosengeli kozongelaka bango mbala na mbala. Bato bakutanaka na mikakatano ndenge na ndenge, yango wana tosengeli kosalela mayele ekeseni mpo na kokolisa mposa na bango. Kasi, tokosala yango malamu soki tozali komibongisa malamu mpe toyebi oyo tokosala mbala nyonso oyo tozongeli moto mpo nsukansuka tóbanda na ye boyekoli ya Biblia.
NDENGE YA KOSALA YANGO:
Salá nyonso ozongela ye nokinoki, mbala mosusu nsima ya mwa mikolo.—Mt 13:19
Monisá boboto mpe limemya. Zalá motema mpiɔ
Bandá na kopesa ye mbote na esengo. Bengá ye na nkombo na ye. Yebisá ye ntina oyo ozongeli ye—mbala mosusu mpo na koyanola na motuna moko, kotikela ye zulunalo ya sika, kolakisa ye site Internet na biso, video moko, to kolakisa ye ndenge boyekoli ya Biblia esalemaka. Bongolá lisolo na yo soki asepeli na lisolo mosusu.—Flp 2:4
Tángelá ye vɛrsɛ moko ya Biblia to tikelá ye mokanda moko mpo na komwangisa mai na mboto ya solo oyo olonaki na motema na ye. (1Ko 3:6) Luká kosala boninga na ye
Lobá likambo moko oyo ekopesa yo nzela ozongela ye lisusu.


text:
BIBLIA EBONGOLAKA BATO
Nazalaki kobanga liwa!
ABOTAMÁ NA: 1964
EKÓLO: ANGLETERRE
BOMOI NA YE YA KALA: ELENGE MWASI YA LOYENGE MPE ABOTÁ
NDENGE NAZALAKI
Nabotamá na Paddington, kartye moko ya bato ebele na Londres. Tozalaki kofanda na mama mpe bayaya na ngai misato ya basi. Na bantango mosusu papa azalaki kosundola biso mpo azalaki kolangwa masanga mingi.
Ntango nazalaki mwana moke, mama alakisaki ngai kobondela butu nyonso. Nazalaki na Biblia moko ya moke oyo ezalaki kaka na mokanda ya Nzembo mpe nakómisaki yango miziki mpo nayembaka. Nabosanaka te maloba moko namonaki na buku na ngai ya kelasi oyo etikalá na makanisi na ngai: “Kolala kolamuka ezali momeseno te.” Maloba yango ezalaki kokimisa ngai mpɔngi mpe nazalaki kokanisa avenire. Nazalaki koloba ete ‘bomoi esengeli kozala kaka boye te. Mpo na nini nazali awa na mokili?’ Nazalaki kobanga liwa!
Nakómaki kosepela na misala ya bilimo mabe. Nazalaki koluka kosolola na bakufi, kokende na malita mpe kotala bafilme oyo ebangisaka elongo na baninga na ngai ya kelasi. Tozalaki kosepela na bafilme yango atako ezalaki kobangisa.
Ntango nakokisaki mbula zomi nakómaki loyenge. Nabandaki komɛla makaya mpe nakómaki moombo na yango. Na nsima nakómaki komɛla bangi. Na mbula 11, nakómaki komɛla masanga mingi. Atako nazalaki koyoka yango elɛngi te, kasi nazalaki kosepela ndenge elangwisaka. Nazalaki mpe kosepela na miziki ná kobina. Nazalaki kokende na bafɛti mpe banganda ya butu ntango nyonso nalingi. Na butu nazalaki kobima mpe kozonga na kobatama liboso ntɔngɔ etana. Lokola ezalaki kolɛmbisa ngai, nabandaki kokima kelasi mbala mingi. Soki nakei kelasi, mbala mingi nazalaki komɛla masanga ntango tosilisi liteya moko liboso tókɔta na oyo mosusu.
Nazwaki bapwɛ moke na mbula ya nsuka ya kelasi na ngai. Lokola mama ayebaki te bizaleli oyo nakómaki na yango, asepelaki na bapwɛ yango te mpe asilikaki. Toswanaki mpe nakimaki ndako. Nafandaki epai ya makango na ngai Tony, oyo azalaki na nsuki ya barasta. Azalaki koyiba mpe kotɛka drɔgɛ mpe ayebanaki lokola moto ya nkanda makasi. Eumelaki te nakómaki na zemi ntango nazalaki naino na mbula 16 mpe nabotaki mwana mobali.
NDENGE BIBLIA EBONGOLI NGAI
Mbala ya liboso oyo nakutanaki na Batatoli ya Yehova ezalaki ntango nazalaki kofanda na ndako oyo leta atyá mpo na bilenge basi oyo babalá te, kasi bazali na babebe. Bakonzi ya leta bapesaki ngai shambre moko kuna. Batatoli ya Yehova mibale ya basi bazalaki koya kotala bilenge basi mosusu oyo tozalaki kofanda na bango. Mokolo moko ngai mpe nakɔtaki na lisolo na bango. Nalukaki komonisa lokuta ya Batatoli ya Yehova. Kasi, na kimya nyonso basalelaki Biblia mpo na koyanola na motuna mokomoko oyo nazalaki na yango. Nasepelaki na ezaleli na bango ya boboto. Yango wana nandimaki báyekola na ngai Biblia.
Eumelaki te nayekolaki likambo moko na Biblia oyo ebongolaki bomoi na ngai. Banda bomwana nazalaki kobanga liwa. Kasi, nayaki koyeba mateya ya Yesu oyo etali lisekwa! (Yoane 5:28, 29) Nayekolaki mpe ete Nzambe akipaka ngai mpenza. (1 Petro 5:7) Maloba oyo ezali na Yirimia 29:11 esimbaki mpenza motema na ngai; elobi: “‘Mpo ngai nayebi malamu makanisi oyo nazali kokanisa mpo na bino,’ yango nde liloba ya Yehova, ‘makanisi ya kimya, kasi ya mpasi te, mpo na kopesa bino bomoi malamu na mikolo ezali koya mpe elikya.’” Nakómaki kondima ete nakoki kozala na elikya ya kozala na bomoi ya seko na paradiso awa na mabele.
Batatoli ya Yehova bamonisaki ete balingaka ngai mpenza. Mbala ya liboso oyo nakendaki na makita ya losambo na bango, bayambaki ngai malamu mpe moto nyonso azalaki na boboto. (Yoane 13:34, 35) Bakesanaki mpenza na bato ya eglize oyo nazalaki liboso. Batatoli ya Yehova bayambaki ngai atako lolenge ya bomoi na ngai ezalaki malamu te. Batikelaki ngai ntango, batyelaki ngai likebi mpe bapesaki ngai lisalisi oyo ebongi. Namimonaki mpenza ete nakɔti na libota moko monene ya bandeko oyo balinganaka.
Boyekoli ya Biblia esalisaki ngai namona ete esengelaki nasala bambongwana mpo nayokanisa bomoi na ngai na mibeko ya Nzambe. Namonaki ete ezali pɛtɛɛ te kotika komɛla makaya. Kasi namonaki mpe ete miziki mosusu ezalaki kopesa ngai mposa ya komɛla bangi, yango wana natikaki koyoka miziki ya ndenge wana. Mpo nalangwa te, natikaki kokende bafɛti mpe banganda ya butu bisika oyo ezalaki kotinda ngai namɛla masanga mingi. Nalukaki baninga ya sika oyo bizaleli na bango ya malamu esalisaki ngai nazongela te bomoi na ngai ya kala.
Na ntango wana, Tony mpe akómaki koyekola Biblia na Batatoli ya Yehova. Lokola basalelaki Biblia mpo na koyanola na mituna na ye, akómaki kondima ete makambo oyo azali koyekola ezali ya solo. Abongwanaki mpenza: akabwanaki na bato ya mabe oyo azalaki kotambola na bango, atikaki koyiba mpe komɛla bangi. Mpo tósepelisa mpenza Yehova, tomonaki ete tosengelaki kotika bomoi ya mbindo mpe kosala ete mwana na biso akola na esika moko ya malamu. Tobalanaki na mobu 1982.
“Mpɔngi ekimaka ngai lisusu te na butu mpo na komitungisa mpo na avenire to liwa”
Nazali koyeba lisusu ndenge nazalaki koluka masolo ya zulunalo Linɔ́ngi ya Mosɛnzɛli mpe Lamuká! * oyo elobelaki bato oyo basalaki bambongwana oyo ngai mpe nazalaki na mposa nasala. Bandakisa na bango elendisaki ngai! Namonaki mpenza ete nasengeli kosala makasi mpe nalɛmba te. Nabondelaki Yehova asalisa ngai. Ngai ná Tony tozwaki batisimo mpe tokómaki Batatoli ya Yehova na 07/1982.
MATOMBA OYO NAZWI
Boninga oyo nasalaki na Yehova ebikisá bomoi na ngai. Ngai ná Tony tomonaki ndenge Yehova asalisaki biso na ntango ya mpasi. Toyekoli ndenge ya kotyela Yehova motema na ntango ya mpasi mpe tomonaka ete asalisaka mpe apesaka libota na biso mabɔkɔ ntango nyonso.
Nazali na esengo ndenge nasalisaki mwana na biso ya mobali mpe ya mwasi báyeba Yehova lokola ngai. Lelo oyo nazalaka mpe na esengo ya ndenge wana ntango namonaka bana na bango mpe bazali kokola na boyebi ya Nzambe.
Mpɔngi ekimaka ngai lisusu te na butu mpo na komitungisa mpo na avenire to liwa. Ngai ná Tony tomipesaka mpenza na kotala masangá ndenge na ndenge ya Batatoli ya Yehova pɔsɔ na pɔsɔ mpo na kolendisa bandeko. Tokendaka elongo na bango koteya bato mosusu ete soki bamonisi kondima epai ya Yesu, bango mpe bakoki kozwa bomoi ya seko.
^ par. 17 Ebimisami na Batatoli ya Yehova


text:
Mituna ya batángi
Na emonaneli ya Ezekiele, moto oyo azali na etyelo ya mai ya mokanda ya sɛkrɛtɛrɛ mpe mibali motoba oyo basimbi bibundeli mpo na kobukabuka bazali elilingi ya banani?
Bazali elilingi ya mampinga ya likoló oyo ebebisaki Yerusaleme mpe ekobebisa mokili mabe ya Satana na Armagedone. Oyo ezali ndimbola ya sika. Mpo na nini ndimbola yango ebongi?
Liboso ya mobu 607 L.T.B., Yehova alakisaki Ezekiele emonaneli ya makambo oyo ekosalema na Yerusaleme liboso ete ebebisama. Na emonaneli yango, Ezekiele amonaki makambo mingi ya mabe ezali kosalema kuna. Na nsima, amonaki mibali motoba, mokomoko na bango asimbi na “lobɔkɔ na ye ebundeli na ye mpo na kobukabuka.” Ezalaki mpe na mobali mosusu elongo na bango oyo ‘alataki elamba ya lini’ mpe azalaki na “etyelo ya mai ya mokanda ya sɛkrɛtɛrɛ.” (Ezekiele 8:6-12; 9:2, 3) Bayebisaki mobali yango atambola na kati ya engumba mpo na “kotya elembo na bilongi ya bato oyo bazali kokimela mpe kolelalela mpo na makambo nyonso oyo eyinamá oyo ezali kosalema na kati na yango.” Na nsima, bayebisaki mibali motoba oyo basimbaki bibundeli báboma bato nyonso ya engumba oyo bazali na elembo te. (Ezekiele 9:4-7) Liteya nini tokoki kozwa na emonaneli yango, mpe moto oyo azali na etyelo ya mai ya mokanda ya sɛkrɛtɛrɛ azali elilingi ya nani?
Mosakoli Ezekiele azwaki emonaneli wana na mobu 612 L.T.B. Esakweli yango ekokisamaki mpo na mbala ya liboso mbula mitano na nsima, ntango Yehova atikaki nzela ete mampinga ya Babilone ebebisa Yerusaleme. Na ndenge yango, Yehova asalelaki bato ya Babilone mpo na kopesa etumbu na libota na ye oyo ezangaki botosi. (Yirimia 25:9, 15-18) Kasi tokoloba nini mpo na Bayuda ya sembo oyo basepelaki te na makambo mabe nyonso oyo ezalaki kosalema na engumba yango? Yehova abikisaki bango.
Na emonaneli yango, Ezekiele atyaki moto moko te elembo ya solosolo to asanganaki te na kobebisa engumba. Baanzelu nde batambwisaki makambo mpo Yerusaleme ebebisama. Na yango, esakweli yango epesi biso libaku ya komona makambo oyo ezali kosalema na likoló. Yehova ayebisaki baanzelu na ye bátambwisa makambo mpo na kobebisa bato mabe mpe bándimisama ete bato ya sembo bakobika. *
Esakweli yango ekokokisama lisusu na mikolo ezali koya. Liboso, tozalaki koloba ete moto oyo azali na etyelo ya mai ya mokanda ya sɛkrɛtɛrɛ azali elilingi ya bakristo oyo batyami mafuta na elimo oyo bazali naino na bomoi awa na mabele. Tozalaki mpe koloba ete bato batyamaka elembo mpo na lobiko ntango bayokaka mpe bandimaka nsango malamu oyo tosakolaka. Kasi na mikolo euti koleka, emonanaki polele ete tosengelaki kotalela lisusu ndimbola ya esakweli yango. Matai 25:31-33 emonisi ete Yesu moto akosambisa bato. Akosala yango na mikolo ezali koya na boumeli ya bolɔzi monene. Na ntango wana, baoyo akomona ete bazali bampate bakobika, mpe baoyo akomona ete bazali bantaba bakobomama.
Mateya nini tozwi na emonaneli ya Ezekiele? Tozwi mateya mitano:
Liboso ete Yerusaleme ebebisama, Ezekiele, Yirimia mpe Yisaya bakebisaki bato mpo na makambo oyo esengelaki kokómela engumba yango. Bazalaki lokola basinzili. Lelo oyo, Yehova azali kosalela mwa etuluku ya bakristo oyo batyami mafuta na elimo mpo na koteya bato na ye mpe kokebisa basusu liboso ete bolɔzi monene ebanda. Kutu, basaleli nyonso ya Nzambe, elingi koloba, basali ya ndako ya Kristo, bazali kosangana na mosala wana ya kokebisa bato.
—Matai 24:45-47.
Ezekiele atyaki te bato oyo basengelaki kobika elembo. Lelo oyo, basaleli ya Nzambe mpe basalaka bongo te. Basakwelaka kaka bato mpe bakebisaka bango mpo na makambo oyo ekosalema na mikolo ezali koya. Mosala wana ya kosakola na mokili mobimba ezali kosalema na lisalisi ya baanzelu.
—Emoniseli 14:6.
Baoyo babikaki na ntango ya Ezekiele bazalaki te na elembo ya solo na bilongi na bango. Lelo oyo baoyo bakobika bakozala te na elembo ya solo na bilongi na bango. Bato basengeli kosala nini mpo na kobika na bolɔzi monene? Soki bayoki likebisi, basengeli kolanda ndakisa ya Kristo, komipesa na Nzambe, mpe kosalisa bandeko ya Kristo na mosala ya kosakola nsango malamu. (Matai 25:35-40) Na boumeli ya bolɔzi monene, bato yango bakotyama elembo, elingi koloba, bakoponama mpo na kobika.
Moto oyo azali na etyelo ya mai ya mokanda azali elilingi ya Yesu. Na boumeli ya bolɔzi monene, Yesu akotya ebele mpenza ya bato elembo ntango akotalela bango lokola bampate nsima ya kosambisa bango. Na nsima, bakozala na libaku ya kozala na bomoi ya seko awa na mabele.
—Matai 25:34, 46. *
Lelo oyo, mibali motoba oyo basimbi bibundeli na bango mpo na kobukabuka bazali elilingi ya mampinga ya likoló, oyo Yesu azali kokamba. Mosika te, ekobebisa bikólo mpe ekosilisa mabe nyonso.
—Ezekiele 10:2, 6, 7; Emoniseli 19:11-21.
Mateya oyo tozwi na emonaneli yango esalisi biso tóndima mpenza ete Yehova akoboma te bato ya sembo elongo na bato mabe. (2 Petro 2:9; 3:9) Mateya oyo tozwi ekundweli mpe biso ete mosala ya kosakola na ntango na biso ezali na ntina mingi. Moto nyonso asengeli koyoka likebisi liboso ete nsuka eya!
^ par. 6 Baoyo babikaki, na ndakisa Baruke (sɛkrɛtɛrɛ ya Yirimia), Ebede-meleke moto ya Etiopi, mpe Barekabe, bazalaki te na bilembo ya solosolo na bilongi na bango. (Yirimia 35:1-19; 39:15-18; 45:1-5) Elembo wana ya elilingi ezalaki kaka komonisa ete bakobika.
^ par. 12 Bakristo ya sembo oyo batyami mafuta na elimo bakozala na mposa ya elembo wana te mpo na kobika. Bango bakozwa nde elembo ya nsuka, liboso ete bákufa to liboso ete bolɔzi monene ebanda.


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Masese 14:1-35
14 Mwasi ya bwanya mpenza atongi ndako na ye,+ kasi oyo ya zoba abukaka yango na mabɔkɔ na ye moko.+2 Ye oyo azali kotambola na kolongobana na ye abangaka Yehova,+ kasi ye oyo atɛngamá na banzela na ye atyolaka Ye.+3 Fimbo ya lolendo ezali na monɔkɔ ya zoba,+ kasi mbɛbu ya bato ya bwanya ekokɛngɛla bango.+4 Esika bangɔmbɛ ezali te, elyelo ya bibwɛlɛ ezali pɛto, kasi biloko ya kobuka ezali beboo mpo na makasi ya ngɔmbɛ-mobali.5 Motatoli ya sembo akobuka lokuta te,+ kasi motatoli ya lokuta asopasopaka makambo ya lokuta mpenza.+6 Motyoli aluki kozwa bwanya, kasi ezali te; kasi mpo na moto ya mayele, boyebi ezali eloko ya pɛtɛɛ.+7 Longwá liboso ya zoba,+ mpo ya solo, okososola mbɛbu ya boyebi te.+8 Bwanya ya moto ya ekɛngɛ ezali ete akangaka ntina ya nzela na ye,+ kasi bozoba ya bazoba nde bokosi.+9 Baoyo basɛkaka ngambo bazali bazoba,+ kasi boyokani ezali kati na bato ya kolongobana.+10 Motema eyebaka bololo ya molimo ya moto,+ mpe mopaya moko te akomikɔtisa na esengo na yango.11 Ndako ya bato mabe ekobebisama nyɛɛ,+ kasi hema ya bato ya kolongobana ekokóma na bozwi.+12 Nzela mosusu emonanaka na miso ya moto ete ebongi,+ kasi na nsima, nsuka na yango nde banzela ya liwa.+13 Ata kati na kosɛka motema ekoki kozala na mpasi;+ mpe esengo esukaka nde na mawa.+14 Ye oyo azangi bosembo na motema akotonda na mbuma ya banzela na ye moko,+ nde moto malamu akotonda na mbuma ya misala na ye.+15 Moto nyonso oyo azangi mayele andimaka liloba nyonso,+ kasi moto ya ekɛngɛ atyaka likebi na matambe na ye.+16 Moto ya bwanya abangaka mpe alongwaka na mabe,+ kasi zoba akómaka na nkanda makasi mpe amityelaka motema.+17 Ye oyo ayokaka nkanda noki akosala bozoba,+ kasi moto oyo azalaka na makoki ya kokanisa, bayinaka ye.+18 Ya solo, bato oyo bazangi mayele bakozwa bozoba,+ kasi bato ya ekɛngɛ bakolata boyebi lokola eloko ya kolata na motó.+19 Basali-mabe bakogumbama mpenza liboso ya bato malamu,+ mpe bato mabe bakogumbama na baporte ya moyengebene.20 Moto oyo akelelá azalaka eloko ya koyinama ata epai ya moninga na ye,+ kasi baninga ya mozwi bazalaka ebele.+21 Ye oyo azali kotyola moninga na ye azali kosala lisumu,+ kasi esengo na ye oyo azali komonisela bato ya mpasi boboto.+22 Baoyo bazali kokana kosala mabe bakoyengayenga, boye te?+ Kasi motema boboto mpe bosolo ezali mpo na baoyo bazali kokana kosala malamu.+23 Na mosala makasi ya ndenge nyonso litomba ezalaka,+ kasi liloba ya mbɛbu mpamba ememaka na kokelela.24 Motole ya bato ya bwanya nde bomɛngo na bango; bozoba ya bazoba nde bozoba.+25 Motatoli ya solo azali kobikisa milimo,+ kasi moto ya bokosi asopasopaka makambo ya lokuta mpenza.+26 Moto oyo abangaka Yehova, atyelaka ye motema mingi,+ mpe bana na ye bakozwa ekimelo.+27 Kobanga Yehova ezali liziba ya bomoi,+ mpo na kolongwa na mitambo ya liwa.+28 Ebele ya bato nde biloko ya monzɛlɛ ya mokonzi,+ kasi kozanga bato nde libebi ya nkumu.+29 Ye oyo ayokaka nkanda noki te azalaka na bososoli mingi,+ kasi ye oyo azali motema mokuse atombolaka bozoba.+30 Motema ya kimya ezali bomoi ya nzoto ya mosuni,+ kasi zuwa nde kopɔla mpo na mikuwa.+31 Ye oyo azali kobuba moto oyo azangá asambwisi Mokeli na ye,+ kasi moto oyo azali komonisela mobola boboto azali kopesa Ye nkembo.+32 Mpo na mabe na ye, moto mabe akokweisama,+ kasi moyengebene akozwa ekimelo mpo na kozanga mbeba na ye.+33 Bwanya efandaka na motema ya moto ya mayele,+ mpe eyebanaka na katikati ya bazoba.34 Boyengebene nde etombolaka ekólo,+ kasi lisumu ezali eloko moko ya nsɔni mpo na bituluku ya bato ya bikólo.+35 Mokonzi asepelaka na mosaleli oyo azali kosala na mayele ya kososola,+ kasi nkɛlɛ na ye eyelaka ye oyo asalaka na ndenge ya nsɔni.+


text:
INDONÉSIE
Bakoministe babomaki ngai te
Ronald Jacka
ABOTAMAKI NA 1928
BATISIMO 1941
NA MOKUSE Azalaki mokɛngɛli ya filiale ya Indonésie mbula koleka 25.
NA NTƆNGƆ ya mwa 01/10/1965, basoda ya Indonésie oyo bazalaki na ngámbo ya Bakoministe balingaki kobɔtɔla bokonzi mpe babomaki bakonzi 6 ya basoda. Na yango, guvɛrnema ezongiselaki bango makambo ya nsɔmɔ koleka. Ekataki Bakoministe soki 500 000 nkingo; babengaki likambo yango “nsuka na mobulu.”
Bapɔsɔ ebele nsima ya likambo yango, komanda moko ya basoda ayebisaki ngai ete nkombo na ngai ezalaki nkombo ya liboso na liste ya bakonzi ya mangomba oyo Bakoministe bakanaki koboma. Alobaki kutu ete akoki kolakisa ngai esika batimolaki libulu mpo na kokunda ngai, kasi naboyaki na mayele. Na ntango wana ya yikiyiki makasi na makambo ya politiki, nalingaki te bato bámona ngai na ye, noki bákanisa ete nakómi kokɔta na makambo ya politiki.


text:
Mohly N'Kany Patience ayambaki Bienvenu Sene Mongaba na ndako na ye na Liedekerke epayi ya baflama. Ye azali Mosungi mabota.
Azali mwasi ya tata Michel Awete Dongo. Bazali na bana misato : Landry, Hans, Henriette mpe na Augusta .
« Nalingaka kosunga mpe koyoka bato. Tala ntina nasepelaka na mosala na ngai ya Mosungi mabota. »
BSM. Mbote mama. Lobela biso osalaka mosala na nini?
MP. Nazali Mosungi mabota. Ezali kosunga mpe kobongisa bato na bandako na bango. Ndakisa mibange, mabota ya bato ebele to bato bazali kobima na bokono oyo bazali na mposa ya lisungi.
BSM. Osalaka wapi?
MP. Nasalaka na Bruxelles. Ezali na lingomba ASD. Kuna toyanganaka mbala moko na mposo. Bakopesa biso mwango ya mikolo 15. Bakopesa mpe bizaleli ya bato oyo tokokende kosunga. Biso mpe tokoloba oyo tomonaki na bisika ya misala. Ézala malamu to mabe.
BSM. Lisungi ya ndenge nini?
MP. Ndakisa kosalela bango zando, kolandela makambo na bango ya mikanda (ézala ya leta to ya mai to ya bweta mpe bongo na bongo). Kokende kotika bango na bokutani, ndakisa epayi ya monganga, to mosambeli to mpe molandi boyokani. Tosalaka mpe mosala ya ndako : kolamba, kokomba, kobongisa. Ntango mosusu mpe kosukola bango (mibange to bato bazali kobima na bokono). Mingimingi bato oyo bazalaka bango moko bazalaka na mposa ya kosolola. Ofandi, obandi koyoka ye. Omeki mpe kopesa ye toli to mpe kolendisa ye.
BSM. Osepelaka na mosala yango?
MP. Ee. Ngonga ya mosala eninganaka te. Nabandaka na ngonga ya 8 h 30 tii 16 h 30. Na sima na yango, nazali na ntango ya kokipe libota na ngai. Banda nazalaká mwana moke, mposa na ngai ezalaka kosala na mosala ya kosunga bato. Nazalaká kobanza nákoma monganga to infirmier to mpe mosala mosusu na kati ya lopitalo. Sima nalandi lisusu nzela yango te. Ntango nzela ya koyekola mosala oyo eye, namibwaki mbala moko. Moto azali na basusi to azali ye moko. Akolebela yo makambo na ye. Nasepelaka kolendisa bato, kopesa bango makasi.
BSM. Osalaki ndenge nini mpo óyeba mosala yango?
MP. Nalandaki mateya na yango na CEFOR na Schaerbeek. Sanza zomi. Uta sanza ya mibale kino ya zomi na mibale na 1999. Mokolo mobimba, kobanda mokolo ya liboso tii mokolo ya mitano.
BSM. Bozalaki kotanga makambo nini?
MP. Boyekoli biteni ya nzoto ya moto, boyekoli bizaleli ya bato, mibeko, mabongisi makambo ya bomoi na mboka, kotonga bilamba, kolamba, mpe bongo na bongo. Kosala mpe bimekelo (stage) na bandako ya bopemi ya mibange, ya bobateli bana mike mpe na bandako ya bato. Mimekano ezalaki yambo bándima yo na boyekoli mpo bato baalaki ebele. Na ORBEM okokutana na Moyebi ndenge ya bizaleli. Mpo átala mpenza soki okokoka mosala yango. Sima bosali momekano mpo bátala soki ndelo ya kelasi na yo ekoki mpo na kolanda mateya. Sima na yango bokutani na bakambi ya eteyelo. Sima bandimi yo. Tozalaki bato 150, bazwaki kaka bato 25.
BSM. Mpo na nini?
MP. Ezali mosala moko esengaka motema pio mpe kotanga ézala na mwa ndelo ya malamu. Mpo ndakisa mikanda ya bahuissier to ya leta esengaka mwa koyeba. Koyeba mpe ndenge ya kolimbolela mokolo likambo.
BSM. Ndenge nini oyebaki 'te mateya wana epesamaka?
MP. Nayokaki nsango epayi ya moninga moko, Pierrette, mwasi ya Pierre ya Berchem. Esika Pierrette atindaki ngai ezali mpo na bozongisi na ndelo, sima nde obandi koyekola kimosungi mabota. Ngai bamonaki 'te nazali na makoki ya kobanda mbala moko. Yango wana bapesaki ngai esika CEFOR ezalaka. Nakei mpe mbala moko komikomisa.
BSM. Liboso ozalaki kosala nini ?
MP. Nazwá diplôme d'Etat mpe nasalá na agence ya Douane na Kinshasa. Naye kokoma na Belgique na 1993. Mayele ya kosala ezalaki te mpo na mikanda ezalaki te. Nazalaki na CPAS, kaka na mikanda oyo ya minene ya Office des étrangers. Sima naye kozwa carte orange (1996). Nakeyi koluka permis de travail na ORBEM. Kuna mpe esengaka kende zonga. Nabandi koluka mosala. Sik'oyo nakosala mosala na qualité nini? Esengaki násala formation. Lokola nakomaki na zemi ya Henriette, nazeli naino. Ntango naboti, nabandeli koluka na 1997. Naye kozwa formation oyo na 1999.
BSM. Soki tolobi ókokanisa lelo na bambula oyo bino boyaká. Mpo na makambo ya mosala omoni yango ndenge nini?
MP. Lelo bafungoli mwa banzela. Nanu efungwami mpenza te kasi ezali kofungwama; Esengi kaka molende. Namoni baninga misusu oyo batikalaki na CPAS, bakomi mpe kosala misala ézala na ndenge ya article 60. Ntango wana ezalaki te.
BSM. Toli nini okopesa na bandeko misusu ?
MP. Na bato oyo bazali na mikanda, bapolisa yango te. Okoki kosala mosala soki ozali na qualification. Soki ozali na yango te, malamu kolanda formation. Baformation ezali ndenge na ndenge, kolanda mposa na yo mpe makoki ya mayele na yo. Ngai nazwaki mosala kaka ntango nazali kosala formation. Nakendeki stage, esika moko emonani mpo moto moko alongwaki. Nayingeli wana mpo na sanza misato, malembe malembe, elongwi ya ntango ekatamá (CDD) lelo oyo ekomi ya ntango ekatamá te (CDI). Mpo basepelaki na esaleli na ngai. Ezali mpe na misala misusu esengaka na yango formation te, kasi ezali kokoma mpasi mpo na komonana. Misala mingi esengi koyekola. Na baoyo bazali na mikanda te, molende mpe koyika mpiko. Kobunda na ndenge nionso mpo na kozwa mikanda. Mpo soki mokanda ezali te, mpasi mingi. Nasalaki soki mbula mitano yambo nákoma na mokanda ya orange. Mbamba, tii ekosimba.
BSM. Totondi yo botondi na ndenge oyambi biso mpe olobeli biso na ntina ya mosala na yo.
MP. Ngai mpe natondi bino, bokoba kaka na mosala ya kolendisa bato ya ekolo na biso na oyo etali koluka mosala. Maloba mayambami na Bienvenu Sene Mongaba


text:
Design by samytomukubua
Jouer drigombaki-music DIDIER LACOSTE/ "RECHARGE MOI"/ EXTRAIT ALBUM "KINGONGOLO" DANS LES BACS LE 8 MAI 2010 (KINGONGOLO)
» Suite
» Suite
Retour au blog de samytomukubua
BENBOLAN, Posté le jeudi 01 décembre 2011 21:59
Francis Kalombo KONGOLO , ami de l'école na Institut de la Gombe, Athénée de la Gombe à Kinshasa promotion 79 mbongo ya Kongo e sombi yo esika e bongisa yo. Mutu a yaki na ba bottes ya plastique na makolo a bomi le mzee a mi bambi titre arabe ya raïs po ko mi kumisa. Boektshu 1er a zali na raison congolais a koki ko koma zoba liboso ya mbongo. Ami de l'école mayele o zalaki na yango o buaki wapi. O zali neveu ya Tshimbombo Mkukuna pe Nzanda Buana Kalenga to zalaka ko kende na yo na QG ya JMPR na 20 MAI. Kanisa malamu to bebis mboka pona egoïsme . Tango ya zongisa le diablotin kanambe aridi-faux kabila joseph- e koki. Francis na pesi yo conseil avenir ya Kongo e zali na bana ya Kongo ya kati pe ya libanda-diaspora-. Ndeko na ngai mbongo na biso moko diablotin kanambe a yibi pe sombi yo na yango kanisa ndeko mayele o zalaki na yango o buaki wapi. Ya solo bwania na mayele e kesani soki o zalaki moto ya bwania o lingaki ko telemela KONGO. Vision na yo ya KONGO e zali kaka ya miyibi na sengi NZAMBI MUKULU a fungola misu po o sosola!!!!!!!!!!!!!!!!!!!!!!!!!!!!!sosola sosola ndeko!!!!!!!!!!!!!!!!!!!!!!!!!
MACK BOLAN


text:
LITEYA 45
Bokonzi ekabwani
Ntango nyonso oyo Salomo azalaki kosambela Yehova, Yisraele ezalaki na kimya. Kasi Salomo abalaki basi ebele ya bikólo mosusu, mpe basi yango bazalaki kosambela bikeko. Mokemoke, Salomo akómaki kosambela bikeko. Yehova ayokaki nkanda. Ayebisaki Salomo: ‘Yisraele ekolongwa na libota na yo mpe ekokabwana na ndambo mibale. Nakopesa moko ya basaleli na yo ndambo ya monene, mpe libota na yo ekoyangela kaka ndambo ya moke.’
Yehova amonisaki ekateli na ye polele na ndenge mosusu. Mokolo moko, mosaleli moko ya Salomo na nkombo Yeroboame azalaki kosala mobembo mpe akutanaki na mosakoli Ahiya na nzela. Ahiya apasolaki elamba na ye na biteni 12 mpe alobaki na Yeroboame: ‘Yehova akolongola bokonzi ya Yisraele na libota ya Salomo mpe akokabola yango na ndambo mibale. Zwá biteni zomi oyo mpo yo okozala mokonzi ya mabota zomi.’ Mokonzi Salomo ayokaki likambo yango, mpe alingaki koboma Yeroboame. Na yango, Yeroboame akimaki na Ezipito. Na nsima, Salomo akufaki mpe mwana na ye Rehoboame akómaki mokonzi. Sikoyo, Yeroboame amonaki ete akoki kozonga na Yisraele.
Mikóló ya Yisraele bayebisaki Rehoboame ete: ‘Soki osaleli bato makambo ya malamu, bakozala sembo epai na yo.’ Kasi baninga ya Rehoboame oyo bazalaki bilenge lokola ye balobaki: ‘Osengeli kozala makambo makasi! Salisá bango misala ya makasi koleka!’ Rehoboame alandaki toli ya baninga na ye bilenge. Azalaki konyokola bato, mpe bato batombokaki. Batyaki Yeroboame mokonzi ya mabota zomi, oyo ekómaki kobengama bokonzi ya Yisraele. Mabota mibale ekómaki kobengama bokonzi ya Yuda, mpe bato na yango batikalaki sembo epai ya Rehoboame. Na yango, mabota 12 ya Yisraele ekabwanaki.
Yeroboame aboyaki bato bákendaka kosambela na Yerusaleme, mpo Rehoboame nde azalaki koyangela yango. Oyebi mpo na nini? Yeroboame azalaki kobanga ete bato bábalukela ye mpe bázongela Rehoboame. Na yango, asalaki bana-ngɔmbɛ mibale ya wolo mpe alobaki na bato ete: ‘Yerusaleme eleki mosika mingi. Bokoki kosambela awa.’ Bato babandaki kosambela bana-ngɔmbɛ ya wolo mpe babosanaki lisusu Yehova.
“Bókangana te na ekanganeli ya mabe esika moko na bato oyo bazali bandimi te. Mpo boninga nini ezali na kati ya boyengebene mpe kobuka mibeko? . . . To eloko nini moto ya sembo azali na yango elongo na moto oyo azali mondimi te?”—2 Bakorinti 6:14, 15


text:
LISOLO YA TITRE YA EZIPELI | BAANZELU—BAZALAKA MPENZA? KOYEBA YANGO EZALI NA NTINA?
Oyo Biblia elobi mpo na baanzelu
Okosepela koyeba solo mpo na baanzelu—soki bazali banani, bautá wapi, mpe basalaka nini? Biblia, Liloba ya Nzambe, nde ekoki kopesa biso biyano na mituna wana. (2 Timote 3:16) Biblia eyebisi biso nini?
Kaka ndenge Nzambe azali elimo, baanzelu mpe bazali bilimo, bamonanaka te, mpe ‘bazalaka na misuni te, mikuwa mpe te.’ Baanzelu ya sembo bafandaka na likoló pembeni ya Nzambe.—Luka 24:39; Matai 18:10; Yoane 4:24.
Na ntango ya kala, baanzelu bazalaki kolata nzoto ya bato mpo na kokokisa mikumba oyo Nzambe apesaki bango awa na mabele, na nsima soki basilisi mokumba oyo bazalaki na yango, bazalaki kozongela nzoto na bango ya elimo.—Basambisi 6:11-23; 13:15-20.
Mbala nyonso oyo Biblia elobelaka baanzelu, emonisaka ete bazali mibali, mpe soki balati nzoto ya bato bamonanaka mibali; atako bongo, baanzelu bazalaka mibali te, basi mpe te. Babalanaka te mpo bábota baanzelu mosusu. Longolá yango, baanzelu bazalaki naino te babebe, bana mike, to mikóló awa na mabele. Yehova nde akelaki bango; yango wana Biblia ebengi bango “bana ya Nzambe ya solo.”—Yobo 1:6; Nzembo 148:2, 5.
Lokola Biblia elobeli “minɔkɔ ya bato mpe ya baanzelu,” yango emonisi ete bikelamu ya elimo bazalaka na monɔkɔ na bango mpe na elobeli na bango. Atako Nzambe asalelaki baanzelu mpo na kosolola na bato, alingaka te ete tósambela baanzelu to tóbondela bango.—1 Bakorinti 13:1; Emoniseli 22:8, 9.
Baanzelu bazali bamiriade na bamiriade, mbala mosusu bazali bamiliare na bamiliare. *—Danyele 7:10; Emoniseli 5:11.
Baanzelu bazali “na makasi na kati ya nguya,” baleki bato na nguya mosika, mpe bazali na mayele oyo eleki mayele ya bato. Bakoki kokende mosika na vitɛsi moko ya kosakana te, koleka oyo moto akoki kokanisa.—Nzembo 103:20; Danyele 9:20-23.
Atako baanzelu bazali na mayele mpe nguya mingi ndenge wana, bakoki te kosala makambo nyonso, mpe bayebi makambo nyonso te.—Matai 24:36; 1 Petro 1:12.
Nzambe akelá anzelu mokomoko na bomoto na ye, na bizaleli lokola oyo ya Nzambe, mpe na bonsomi ya kopona. Na yango, ndenge moko na bato, baanzelu bakoki kopona kosala malamu to mabe. Likambo ya mawa, baanzelu mosusu baponaki kotombokela Nzambe.—Yuda 6.
^ par. 8 Miriade moko ezali 10 000. Miriade moko mbala miriade esali milio 100. Kasi, mokanda ya Emoniseli elobi ete baanzelu bazali “bamiriade na bamiriade.” Yango elingi koloba bankama ya bamilio, mbala mosusu bamiliare ya bikelamu ya elimo!


text:
MOKANDA
Nzambe akumbama, tokozala na esengo mingi ya kozua mokanda na yo. Soki motuna to likanisi ozali na yango, kozanga te kokomela biso. Baniga ya Mapamboli.com bakosepela mingi mpe bakozongisela yo mokanda na mwa ngonga moke.
MOKANDA NA YO
EMAIL NA YO
KOMBO NA YO
Mapamboli na moto oyo aboyaka kolanda toli ya bato ya mabe,
oyo atelemaka te na nzela ya bato ya masumu, mpe avandaka esika moko te na batioli.
BANZEMBO 1: 1
Mapamboli.com 2018 . Copyright. Un site en Lingala, pour la diffusion et partage de la Bible. Site associatif, sans but lucratif publié par Jupé BONGOLO. Siège : 1 rue Fleutet 74100 Annemasse (France).
MAPAMBOLI. COM


text:
Play ch@mpi_EuX_Il_PaRlEnT_EuX_TrEmBlEnT mix de mopao sarkozi
Return to the blog of GervaisKatende
Père double, Posted on Sunday, 08 May 2011 at 10:04 PM
Mutu amatisaka eza nzambe ya solo, koleka na maison mère ezalaki programme nzambe asalaka pona Celeo. Werra aza nzambe te, soki aza nzambe ya ba fanatiques na ye, boyebaka que aza nzambe ya Celeo te.
Celeo Scram, okokende se liboso, ba jaloux na yo bakomela mayi na tonga po YES WE CAN eko bouger monde!
serge london, Posted on Sunday, 08 May 2011 at 6:01 PM
CELEO(SERGE)TROP SAGE MON FRERE WERRA PE TANGO ONCLE NAYO 150 AKUFAKI AZALAKI NA KIN AYAKI TE YE PE ONCLE NAYE AKUFI PAPA KIFAYA YA BISO YA BANDAL OKETE PO OZALAKI NA TEMPS TE CE NORMALE......TROP SAGE CE BIEN WERRA NDE NANI?OZA MUTU OKOKI KOZALA ENPECHER;SCRAM BANA LONDON TOPESI YO BA MBOTE!!!!!
angel, Posted on Sunday, 08 May 2011 at 5:09 PM
Celeo Scram ozalaka penza muana mayele, kombo yango bapesa yo pamba te! Nasepelaka na ba interview na yo mingi, owanganaka maison mère, mais otikaka pe te basakana na yo. C'est ça la valeur d'un homme intègre! Tozo zela Yes we can kaka, ekosimba. Courage et félicitations encore, oza très courageux!
VALIDER, Posted on Saturday, 07 May 2011 at 2:22 PM
Celeo Scram, le seul musicien oyo alobaka vérité!!! Ba fanatiwques ya maison mère boza ba impolies numéro zéro, boza mitema mabe makasi. Esclavage esi esila kala, bomonaka CELEO SCRAM nde zoba na bino? Ya ye matanga, ni cotisation, ni sprésence physique, mais neti WERRA aza nzambe Celeo il faut azala na oyo ya ye ata aza na misala ya kosala? boni pe boye ko! Mouvement na bino esi ekufa kala, boluka nde bobongisa masolo na bino. Botika kolanda Celeo, esi a tourna page, aza pe kaka. Boza ba nzambe te, bozela YES WE CAN ebima bongo boyoka musala oyo moko ya ba musicien botikali na bango akokoka kosala JAMAIS y compris Werra ye moko.
Mitema mabe mabe!!!
PAPY, Posted on Saturday, 07 May 2011 at 12:18 PM
kasi Nzambe mutu atombolaka eza ya solo !!! bongo chez Werrason oyaka kosala nini ??? po toyebakayo te !!! okomi sois disant +10, etc,...... olinga olinga te c grace ya werrason , yo olingi o changer histoire ??? ezala ka ??? nzoki !! jaloux que tu es !!!! yo okanisi KOffi akotia yo pua !!! ye moko kutu azo mela pema !!! keiekeiekeiekeiekeiekei
KemaFumbe, Posted on Saturday, 07 May 2011 at 7:33 AM
Celeo,tala intervuiw ya Fally na Congomikili.chez Papy Mboma okomona sagesse ya Fally,en tout cas soki o ingnorer place owuta avenir ikeleve,tu aimes trop la tele yebeka media eza mbeli ya minu mibale.yebaka pe batu tout basala duo na Mopao Koffi bakota grand mayi apres eteya yo.
LIPA, Posted on Saturday, 07 May 2011 at 7:18 AM
NANI AKOKI KOTANGELA NGA DUO MOKO KAKA PARMI DES DIZAINES OYO BA MUSICIENS BA SALA NA KOFFI ESIMBA! .EZA TE. WEK UP EZALI YA YE NA BOKUL. SOKI OLINGI ALBUM NA YO ESIMBA TE BENGA KOFFI AYEMBELA YO.
10000000000000000000000000000000, Posted on Saturday, 07 May 2011 at 4:40 AM
Kala te batu bako comprendre qui est ce grand artiste appelé CELEO SCRAM, YES WE CAN ekosimba inch'allah. Bravo l'artiste pona sagesse, kende se liboso.
giselle, Posted on Friday, 06 May 2011 at 5:07 PM
yo okanisi sokiosali duo na koko koffi alias francongolais nde album nayo esimbi ???? zoba zoba moko boye omoni ndenge esala ka pasi to comprendre yo !!!! soki Nzambe mutu atombolaka bongo pona nini obimaka oyomoko te . oyakakoluka nini chez Werrason ??? yo toyebakayo ??? zoba nyama .... Icone de L annimation c bill clinton le meilleur des meilleures yo te te !!! soki yo okomi Akon bongo sikoyo Bill akozala nani ??????????
Kokamwa, Posted on Friday, 06 May 2011 at 3:16 PM
Ba fanatiques ya maison mère baza ba sans manières, ba impolis makasi, musala oyo bayebi kaka eza ya kofinga ba oyo baza na étoile na bango. Ekosimba te, Celeo SCRAM akokende se liboso po boza ba nzambe te! Botika ko distraire biso, YES WE CAN ezoya koteya moko na moko na bino.
kadafi, Posted on Friday, 06 May 2011 at 2:29 PM
bamasta nioso bakomi awa naregrete nango ya trop pona baza bangomoko ba zoba pona nini bozobanga boye ye azwaki probleme werra ayakite bongode papa na werra aza messi pona mutu nioso aya ? yango congo ekobongate pona toza mitema mabe makasi courage masta seleo ekosimba bango baza nzambete pe bakozalakate
SCRAMOPHILE, Posted on Friday, 06 May 2011 at 8:33 AM
En tout cas les fans de maison MERDE sont d'une stupidité et d'une aigreur qui frise limite à la peur!
Celeo n'a rien dit de mal, il a présenté ses condoléances lors de différentes émissions, sa présence lors du deuil n'était pas nécessaire. Lui aussi a eu des décès dans sa famille, il n'a eu ni COTISATION venant de celui que vous vénérez comme un dieu du nom de WERRASON, ni soutien morale et physique.
Il n'a jamais renié son appartenance au clan maison mère, mais sa vie ne se limite pas à WERRASON.
Ferre Gola n'a pas mis pieds non plus à ce que vous considérez comme EVENEMENT A NE PAS MANQUER. La vie de CELEO SCRAM ne tourne pas au tour de Werrason, vos insultes et autres remarques n'ont aucune incidence sur sa vie privée ou artistique car il a DIEU et ses fans avec lui.
Yes we can bientot dans les bacs, certains auront à se cacher.
AAAA, Posted on Friday, 06 May 2011 at 3:40 AM
oza obliger te mais il faut oyebaka que werrason aza adverssaire na yo te akotikala pe zala te te te te !!! nyoso okoloba ekozala sans effet po olinga olinga te histoire ba changaka te te te !!!! okomi koloba n importe quoi !!! okomi orgueiller ya solo mabe !!!! soki Nzambe mutu atombolka oyaka koluka nini na Wmmm ????? zoba zoba moko boye yango ozokoka te po lolendo epola solo .... yo okanisi soki oyembi na koko koffi nde esimbi ??? ye moko kutu azomela pema keiekeiekeiekei
yo yu, Posted on Thursday, 05 May 2011 at 5:16 PM
celeo yo okosuka mabe. omoni moto oyo liboso na yo ndenge asukisi yo pona ozali koloba ozali akon ya congo namoni liboma ebandi yo. pe otika kimotema mabe, oyo otondana nango yo namoni ozali na motema ya ba rwandais. yo ozoboya werra , soki ezalaka werra te nani oyo akoki koyeba yo ? aplus ozali koloba que nzambe moto atombolaka ,bongo batalaku ya trop oyo bazali na congo pona nini toyebi bango te? alors leki linga obongisa elobeli na yo .pe nalobi boye tikela biso bill pona azali muana werra ya lozitu ,banda mokolo oyo akendaki na ebembe ya papa ya werra , oyo asalaki elekelaki ngai ya mingi , kobanda mokolo wana ba cd na dvd na ye, ekomi kokota na ndako na ngai, merçi bill na komi fan na yo.pe pona charles mosala kitoko, salaka bango boye, na bato balingi lupeba na ndenge ya lukuta.
richkoffinguba, Posted on Thursday, 05 May 2011 at 1:58 PM
Celeo, masolo elekibien, nalingaki na nasalayo remarke, kozongisakamabe na mabete, eza imposible werra azua mbongonionso, ya compagnie a pesayo ekokikosalemate, werra azakaka vieux nayo, ata oboyiyango, ezandengawana, Celeo tangoyo ozalaki chez werra tomonayote okendekoluka KOFFi, eske apartir nayo KOFFI akokomamutumalamu????, CELEO keba ozananu muana, mokili malembe respecter mikolo ce ca, bunda kaka ndenge ozomekamekawana, tika habtude ya kosilikelamikolo na plato, oyoki???, muana zala na control olobiyangobien tou vien d Dieu, sikoyo nini lisusu?, eteya yo
KemaFumbe, Posted on Thursday, 05 May 2011 at 12:55 PM
Pour moi,ezali motema mabe,systeme kaka ya bana mike oyo babosanaka makambu te neti nako pesayo lipa nanga te pcq opimelaka nga bonbon oyo tata mwasi apesaka yo.pour moi Celeo,asala erreur moko makasi,soki akendeke au contraire Werra alingaka kozala mua na soni.mais jeste ya Bill e marka batu tout,encore une fois felicitation na Bill,bazongisaka mabe na mabe te.
Lisoko, Posted on Thursday, 05 May 2011 at 12:52 AM
Celeo Yo ozali zoba makasi ,azo komi benga Akon bino pona nini bozali ba zoba boye. yo okanisi Akon akotikala komi benga un jour celeo ya mboka na ye . Celeo ozali vraix zoba zoba zoba ngai nazali na USA na bengi yo zoba lisusu yo na moni otango pe te pona ozali zoba ,ozali ata mayele te zoba zoba ,ozali lisoko solo
lipa, Posted on Wednesday, 04 May 2011 at 6:30 PM
CELEO MUTU NIOSO SOKI ATALI YO AMONAKA WERRA ALORS IL FAUT KOZALA ZOBA PONA O IGNORER PASSER NA YO MATA MABE EZALI EZA LOKOLA OZO FINGA TATA NA YO MALGRES ABETA YO NA BU MUANA.MALEDICTION MUSICALE.MISALA NIONSO OKO SALA EKO SIMBA SAUF MIZIKI
tout option, Posted on Wednesday, 04 May 2011 at 5:55 PM
scram osololi kotoko makaaaaaaaaaaaasi mais conseil eza kk mua diplomatie ezala ka tres na ba reponse,je veux dire ke il falaki oloba kaka ke ozalaki empecher olie yakoloba ke 150 akufaki werra ayaki te.c comme si ozongisi mabe na mabe epuis olakisi ke osilikaki makasi na question wana.na reprocher yo po na lingaka yo trop ozalaka muana ya mayele continuer tjr na sagesse nayo.tout fois tozozela yes we can.gervai katende le blog qui accroche le monde.c BOSS MUKUNA TOUT OPTION


text:
Guti
Kokanga guti ezalí loléngé la kokangisa misapi míbalé mɔ̌kɔ́ likoló lya mosúsu mpɔ̂ na kolíkya lupemba mpé na Kongó-Kinsásá bǎna bakɛ́ basálaka lisano lya guti.
Lisano lya guti[kokoma | kobɔngisa mosólo]
Na Kongó-Kinsásá bǎna bakɛ́ baisálaka lokóla lisano kasi lisano lyango likosenge 'te basani baye bazalí kosakana bakanga guti na ntángo ínsɔ. Sɔ́kí mɔ̌kɔ́ wa basani na lisano lya guti azalí na elɔ́kɔ sóngóló tǒ pakala, mosani mosúsu akoki komoyebisa guti(kosenge guti) eye elingi koloba pɛsɛ ngáí elɔ́kɔ eye ozalí na yangó. Sɔ́kí mosani óyo azalí na elɔ́kɔ akangákí guti, yě akolakisa lobɔ́kɔ la yě mpé guti eye yě akangi mpé mosani óyo alobi guti azalí na nguyá atâ mokɛ tɛ́ ya kokamata elɔ́kɔ ya yě, kasi sɔ́kí yě akangákí guti tɛ́, yě akopɛsɛ elɔ́kɔ êná na mosani óyo asengi guti mpé mosani óyo asengi guti akokoma nkóló elɔ́kɔ. Lisano lya guti esalámaka míngi na bilɔ́kɔ bya koliya tǒ bya kosakana kasi na bilɔ́kɔ bisúsu tɛ́ lokóla bilambá mpé yangó esakanami míngi na bǎna bakɛ́ mpenzá óyo bazalí naíno na ebandelo ya kelási ya libandeli.